sagorsarker/bangla-wikipedia huggingface dataset:
শার্ল-মিশেল দ্য লেপে

মঠাধ্যক্ষ শার্ল-মিশেল দ্য লেপে (; আ-ধ্ব-ব: [ʃaʁlmiʃɛl dəlepe]; ২৪শে নভেম্বর ১৭১২, ভার্সাই- ২৩শে ডিসেম্বর ১৭৮৯, প্যারিস) ১৮শ শতকের ফ্রান্সের একজন পরহিতৈষী শিক্ষাবিদ ছিলেন। তিনি “বধিরদের পিতা” নামে পরিচিত।
শার্ল-মিশেল দ্য লেপে-র কাজের আগে বিভিন্ন সংস্কৃতিতে ধারণা করা হত যে বধিরদেরকে ঠিক করে শিক্ষাদান সম্ভব নয়। বধিরদের শিক্ষাদানে নিয়োজিত যেসব শিক্ষক ছিলেন, তারা কেবল ধনী পরিবারের জন্যই কাজ করতেন। ১৮শ শতকের মধ্যভাগে শার্ল-মিশেল দ্য লেপে ফরাসি শব্দগুলিকে হাতের আঙ্গুলের ইশারার মাধ্যমে বর্ণ দিয়ে বানান করে করে দেখানোর একটি ব্যবস্থা উদ্ভাবন করেন। এই ব্যবস্থাতে শুধু একক বর্ণ নয়, অনেক সামগ্রিক ধারণাও সহজ ইশারার মাধ্যমে দেখানো যেত। এপে-র এই ব্যবস্থাটিই বিবর্তিত হয়ে পরবর্তীতে ফরাসি ইশারা ভাষার উদ্ভব হয়, যা এখনও ফ্রান্সে প্রচলিত। আবার এই ফরাসি ইশারা ভাষাকে অনুকরণ করে অন্যান্য জাতীয় ভাষাসমূহের ইশারা ভাষাগুলি (যেমন মার্কিন ইংরেজি ইশারা ভাষা) তৈরি করা হয়। লেপে ১৭৬০-এর দশকের শুরুতে বধিরদের জন্য বিশ্বের সর্বপ্রথম বিনামূল্যের বিদ্যালয় প্রতিষ্ঠা করেন, যার নাম ছিল "আঁস্তিত্যু নাসিওনাল দ্য জ্যন সুর দ্য পারি" (ফরাসি ভাষায় Institut National de Jeunes Sourds de Paris, "প্যারিস জাতীয় তরুণ বধির ইন্সটিটিউট")।
এপের আগে অন্যান্য বিভিন্ন দেশের শিক্ষাবিদেরা বধিরদের শিক্ষাদানের জন্য তাদের নিজস্ব ব্যবস্থা প্রয়োগ করলেও এপে-র প্রণীত ব্যবস্থাটি সবকিছু বদলে দেয়। তিনি বধিরদের মধ্যে স্বাভাবিকভাবে প্রচলিত ইশারার ভাষাকে একটি নিয়মাবদ্ধ ও রীতিসম্মত ভাষায় রূপান্তরিত করেন, যার মূলনীতিগুলি বিশ্বজনীনভাবে প্রয়োগ করা যায়।
হান নদী (কোরিয়া)

হান নদী বা হ্যাং () দক্ষিণ কোরিয়ার একটি প্রধান নদী এবং আমনক (ইয়ালু), তুমান (তুমান) এবং নকডং নদীর পরে কোরিয়া উপদ্বীপের চতুর্থ বৃহত্তম নদী। নদীটি কোরিয়া উপদ্বীপের পূর্ব পাহাড়ে দুটি ছোট নদী হিসেবে শুরু হয় এবং দেশের রাজধানী সিউলের কাছে একত্রিত হয়।
হান নদী এবং এর পার্শ্ববর্তী এলাকাটি কোরিয়ার ইতিহাসে গুরুত্বপূর্ণ ভূমিকা পালন করেছে। কোরিয়ার তিন সাম্রাজ্য এই ভূমি নিয়ন্ত্রণের জন্য প্ররোচিত হয়েছিল, যেখানে এই নদীটি চীনের সঙ্গে বাণিজ্য পথ (হলুদ সাগরের মাধ্যমে) হিসাবে ব্যবহৃত হয়েছিল। যাহোক, নদীটি এখন আর সক্রিয়ভাবে নৌচলাচলের জন্য ব্যবহার করা হয় না, কারণ এর মোহনা দুই কোরিয়ার সীমান্তে অবস্থিত এবং স্থানটিতে যেকোনো বেসামরিক নাগরিকের প্রবেশ নিষিদ্ধ।
নদীটি ১২ মিলিয়ন কোরিয়দের জন্য জলের একটি উৎস হিসেবে কাজ করে। ২০০০ সালের জুলাই মাসে মার্কিন যুক্তরাষ্ট্রের সেনাবাহিনী নদীতে বিষাক্ত রাসায়নিক দ্রব্য ফেলের কথা স্বীকার করেছিল এবং এর ফলে বিক্ষোভ সংঘটিত হয়েছিল।
বর্তমানে, হান নদীটির নিম্নপ্রবাহে পথচারীর জন্য হাঁটা পথ, সাইকেল পথ, সরকারি উদ্যান এবং পানশালার বিশেষ ব্যবস্থা রয়েছে। ৮০০ জন বাসিন্দা এবং ১০৩ জন শহুরে পরিকল্পনা ও স্থাপত্য বিশেষজ্ঞদের নিয়ে সিউল ডেভেলপমেন্ট ইনস্টিটিউটের দ্বারা পরিচালিত ২০১১ সালের জরিপে ৫১.৩ শতাংশ বাসিন্দারা এবং ৬৮.৯ শতাংশ বিশেষজ্ঞরা নামসান পর্বতের পরে শহরটির দ্বিতীয় সবচেয়ে সুন্দর স্থান হিসেবে হান নদীকে ভোট দিয়েছেন।
হান নদীটি নামহান নদী (দক্ষিণ হান নদী)-এর সমাহার দ্বারা গঠিত, যা ডেডিয়োক পর্বত থেকে উৎপন্ন হয় এবং উত্তর কোরিয়ার কুমগাং পর্বতের ঢালগুলোতে উদ্ভূত বুখান নদী (উত্তর হান নদী)। নদীটি সিউলের মধ্য দিয়ে প্রবাহিত হয় এবং তারপরে এটি হলুদ সাগরে প্রবাহিত হওয়ার পূর্বে রিজজিন নদীর সঙ্গে মিলিতভাবে প্রবাহিত হয়। নদীর দুটি প্রধান শাখা, নামহান নদী এবং বুখান নদী গায়ংগি প্রদেশের ইয়াংপাইং নামক স্থানে মিলিত হয় এবং নদীটি হান নদী হিসেবে পরিচিত হয়। এরপর এটি সিউলের মধ্য দিয়ে প্রবাহিত হয় এবং হলুদ সাগরে পতিত যায়। বৃহৎ জোয়ারের স্থান হান নদীর মুখে পাওয়া যায়, যেখানে নদীটি দক্ষিণ ও উত্তর কোরিয়াকে বিভক্তকারী কোরীয় অসামরিকীকৃত অঞ্চল বরাবর সমুদ্রের সাথে মিলিত হয়।
হান নদীর মোট দৈর্ঘ্য প্রায় ৪৯৪ কিলোমিটার (৩০৭ মাইল)।
লাওসের জাতীয় বিশ্ববিদ্যালয়

লাওসের জাতীয় বিশ্ববিদ্যালয় হল লাওসের রাজধানী ভিয়েনতিয়েনে অবস্থিত একটি বিশ্ববিদ্যালয়। মোট ছয়টি কলেজের বিভাগসমূহকে একত্রিত করে ১৯৯৬ সালে এই বিশ্ববিদ্যালয় যাত্রা শুরু করে। এটি দেশটির একমাত্র জাতীয় বিশ্ববিদ্যালয়। বিশ্ববিদ্যালয়টিতে বিদেশী ছাত্ররাও পড়াশোনা করার সুযোগ পায়।
বিশ্ববিদ্যালয়টি গ্রেটার মেকং সাব-রেজিয়ন একাডেমিক এন্ড রিসার্চ নেটওয়ার্ক এবং এসিয়ান ইউনিভার্সিটি নেটওয়ার্কের সদস্য।
কয়েকটি কলেজকে একত্রিত করে একটি বিশেষ ঘোষণার মাধ্যমে বিশ্ববিদ্যালয়টি প্রতিষ্ঠা করা হয়।
বিশ্ববিদ্যালয়টির কয়েকটি শিক্ষাঙ্গণ রয়েছে। এর মধ্যে ডংডক ক্যাম্পাস (কেন্দ্রীয়), সকপলাং ক্যাম্পাস (ইঞ্জিনিয়ারিং অনুষদ), নাবং ক্যাম্পাস (কৃষি অনুষদ), ডননকখুম ক্যাম্পাস (আইন অনুষদ) এবং টাধং ক্যাম্পাস (পানি সম্পদ অনুষদ) উল্লেখযোগ্য। বিশ্ববিদ্যালয়টির মোট ১৩ টি বিভাগ এবং ২ টি অনুষদ রয়েছে। এছাড়াও আছে একটি কেন্দ্রীয় লাইব্রেরি এবং একটি ছোট হাসপাতাল।
২০১৭–১৮ ট্রান্স-তাসমান ত্রি-দেশীয় সিরিজ

২০১৭-১৮ ট্রান্স-তাসমান ত্রি-দেশীয় সিরিজ একটি টুয়েন্টি২০ আন্তর্জাতিক ক্রিকেট প্রতিযোগিতা যেটি ২০১৮ সালের ফেব্রুয়ারি অস্ট্রেলিয়া এবং নিউজিল্যান্ডে অনুষ্ঠিত হয়েছে। এটি অস্ট্রেলিয়া, নিউজিল্যান্ড এবং ইংল্যান্ডের মধ্যকার একটি ত্রিদেশীয় সিরিজ ছিল। এটি ইংল্যান্ডের অস্ট্রেলিয়া সফর থেকে অনুসরণ করে, যা অন্তর্ভুক্ত ২০১৭-১৮ অ্যাশেজ সিরিজ, এবং পরিকল্পিত চ্যাপেল-হ্যাডলি ট্রফি সিরিজের জায়গা নেন। পুরো আইসিসি সদস্যের দ্বারা অনুষ্ঠিত প্রথম টি-২০ সিরিজ টি-সিরিজ ছিল।
রবিন হুড (১৯৭৩-এর চলচ্চিত্র)

রবিন হুড ১৯৭৩ সালে মুক্তিপ্রাপ্ত মার্কিন এনিমেশন কমেডি এডভেঞ্চার চলচ্চিত্র। এটির প্রযোজনা করেন ওয়াল্ট ডিসনি এনিমেশন স্টুডিওস, যেটি ৮ নভেম্বর ১৯৭৩ সালে যুক্তরাষ্ট্রে প্রথম মুক্তি পায়। এটি মূলত ইংরেজ লোককাহিনীর দুঃসাহসিক অভিযাত্রী রবিন হুড এর এনিমেশন সংস্করণ।
আহমেদুল কবির

আহমেদুল কবির (৩ ফেব্রুয়ারি ১৯২৩ - ২৪ নভেম্বর ২০০৩) একজন রাজনৈতিক ও সাংবাদিক। তিনি গণতন্ত্রী পার্টি এর প্রতিষ্ঠাতা। ১৯৪৫-৪৬ সালে নির্বাচিত ডাকসুর প্রথম ভিপি।
আহমদুল কবির ১৯২৩ সালের ৩ ফেব্রুয়ারি নরসিংদী জেলার পলাশ উপজেলার ঘোড়াশাল জমিদার পরিবারে জন্মগ্রহণ করেন। তার ডাক নাম মনু মিয়া। ঘোড়াশালের জমিদার আবু ইউসুফ লুৎফুল কবির ছিলেন তার পিতা। তার মায়ের নাম মরহুমা সুফিয়া খাতুন। তিনি ঢাকা বিশ্ববিদ্যালয় থেকে অর্থনীতিতে সম্মানসহ স্নাতক ডিগ্রি অর্জন করেন।
শিক্ষা জীবন শেষ করার পর তিনি রিজার্ভ ব্যাংক অব ইন্ডিয়ায় যোগ দেন। তারপর ইস্ট পাকিস্তান ফরেন এক্সচেঞ্জ বিভাগের প্রধান হিসেবে দায়িত্ব পালন করেন। ১৯৫০ সালে তিনি পাকিস্তানের বাণিজ্য মন্ত্রণালয়ে যোগদান করেন এবং সেখানকার প্রতিনিধী হিসেবে ১৯৫১ সালে গ্যাটে সম্মেলনে যোগদান করেন। ১৯৫৪ সালের জানুয়ারিতে নিজস্ব ব্যবসা শুরু উদ্দেশ্যে তিনি সরকারি চাকুরি ছেড়ে আসেন। তিনি পাকিস্তানের ইস্টার্ন মার্কেন্টাইল ব্যাংক এবং বাংলাদেশের আইএফআইসি ব্যাংক এর প্রতিষ্ঠাতা পরিচালক ছিলেন। এছাড়াও তিনি এসেন্সিয়াল ইন্ডাস্ট্রিজ, ভিটা কোলা ও বেঙ্গল বেভারেজ কোম্পানি’র মতো উল্লেখযোগ্য প্রতিষ্ঠান এর উদ্যক্তা।
ন্যাশনাল আওয়ামী পার্টির প্রার্থী হিসেবে ১৯৬৫ সালে তিনি তদানীন্তন পূর্ব পাকিস্তান প্রাদেশিক পরিষদের সদস্য নির্বাচিত হন। বাংলাদেশ স্বাধীন হওয়ার পরে তিনি ১৯৭৯ সালের দ্বিতীয় জাতীয় সংসদ নির্বাচনে স্বতন্ত্র প্রার্থী হিসেবে তৎকালীন ঢাকা-২৫ ও ১৯৮৬ সালের তৃতীয় জাতীয় সংসদ নির্বাচনে নরসিংদী-২ নির্বাচনী এলাকা থেকে স্বতন্ত্র প্রার্থী হিসেবে অংশগ্রহণ করে বাংলাদেশ জাতীয় সংসদের সদস্য নির্বাচিত হন। ১৯৭০ থেকে ১৯৮০ সাল পর্যন্ত সময়ে তিনি পৃথিবীর বিভিন্ন আন্তর্জাতিক সম্মেলনে যোগদান করেন। রোমে ফাও-এর কনফারেন্সে প্রতিনিধি হিসেবে যোগ দেন। ইইসি দেশগুলোতে তিনি বাণিজ্য প্রতিনিধি দলের নেতৃত্ব দেন। কবির তদানীন্তন পাকিস্তান ন্যাশনাল আওয়ামী পার্টির কেন্দ্রীয় কমিটির সদস্য ছিলেন। আশির দশকে তিনি গণতন্ত্রী পার্টি গঠন করেন যা এখন ১৪ দলের অন্যতম শরীক দল। মৃত্যুর আগ পর্যন্ত তিনি গণতন্ত্রী পার্টির সভাপতি ছিলেন।
কবির ১৯৫৪ সালে সংবাদ মাধ্যম সংবাদ-এর ব্যবস্থাপনা পরিচালক হিসেবে দায়িত্ব নেন। ১৯৭১ সালে মুক্তিযুদ্ধ চলাকালে পাকিস্তান সরকার ‘সংবাদ’ অফিস পুড়িয়ে দেয় এবং আহমদুল কবিরকে গ্রেফতার করে। ১৯৭২ সালে সম্পাদকের দায়িত্ব গ্রহণ করেন। ২০০১ সালে তিনি সংবাদ এর প্রধান সম্পাদক হন এবং আমৃত্যু এ দায়িত্বে ছিলেন।
২০০৩ সালের ২৪ নভেম্বর কলকাতার একটি হাসপাতালে চিকিৎসাধীন অবস্থায় তিনি মৃত্যুবরণ করেন।
জেরাল্ডিন ফিট্‌জেরাল্ড

জেরাল্ডিন ম্যারি ফিট্‌জেরাল্ড (; জন্ম: ২৪ নভেম্বর ১৯১৩ - ১৭ জুলাই ২০০৫) ছিলেন একজন আইরিশ অভিনেত্রী এবং আমেরিকান থিয়েটার হল অব ফেমের সদস্য। ষাট বছরের কর্মজীবনে তিনি বিভিন্ন ধরনের পার্শ্ব ভূমিকায় অভিনয় করেছেন এবং "উদারিং হাইটস" (১৯৩৯) চলচ্চিত্রে অভিনয় করে শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন।
ফিট্‌জেরাল্ড ১৯১৩ সালের ২৪শে নভেম্বর আয়ারল্যান্ডের কাউন্টি উইকলোর গ্রেস্টোন্সে জন্মগ্রহণ করেন। তার পিতা এডওয়ার্ড মার্টিন ফিট্‌জেরাল্ড ছিলেন একজন অ্যাটর্নি এবং মাতা এডিথ ক্যাথরিন রিচার্ডস। তার পিতা রোমান ক্যাথলিক ধর্মাবলম্বী এবং তার মাতা ছিলেন অ্যাংলো-আইরিশ ও প্রোটেস্ট্যান্ট ধর্মাবলম্বী, যিনি পরবর্তীকালে ক্যাথলিক ধর্ম গ্রহণ করেন।
তিনি ডাবলিন স্কুল অব আর্টে চিত্রকলা বিষয়ে পড়াশোনা করেন। তার খালা অভিনেত্রী শেলা রিচার্ডের অনুপ্রেরণায় তিনি ১৯৩২ সালে ডাবলিনস গেট থিয়েটারে অভিনয় জীবন শুরু করেন। ডাবলিনে দুই মৌসুম কাটানোর পর তিনি লন্ডনে চলে যান। সেখানে তিনি ব্রিটিশ চলচ্চিত্রে কাজ করে সফলতা অর্জন করেন। তিনি "দ্য মিল অন দ্য ফ্লস" (১৯৩৬) চলচ্চিত্রে ম্যাগি টুলিবার চরিত্রে অভিনয় করেন ও একই বছরের শেষের দিকে "দ্য টার্ন অব দ্য টাইড" এবং "ক্যাফে মাসকট" (১৯৩৭) চলচ্চিত্রে অভিনয় করেন।
ফিট্‌জেরাল্ড চলচ্চিত্রে সফলতা দিয়ে ১৯৩৮ সালে নিউ ইয়র্ক ও ব্রডওয়ে মঞ্চে কাজের সুযোগ পান। তিনি মার্কিন যুক্তরাষ্ট্রে অরসন ওয়েলসের বিপরীতে মার্কারি থিয়েটারের প্রযোজনায় "হার্টব্রেক হাউজ" মঞ্চনাটকে কাজ করেন। হলিউডের প্রযোজক হ্যাল বি. ওয়ালিস এই নাটকে তার কাজ দেখেন এবং তাকে ওয়ার্নার ব্রসের সাথে চুক্তিবদ্ধ করান। ১৯৩৯ সালে তার প্রধান দুটি সাফল্য হল "ডার্ক ভিক্টরি" চলচ্চিত্রে বেটি ডেভিসের সাথে ঘনিষ্ঠ বন্ধু চরিত্র এবং উইলিয়াম ওয়াইলারের "উদারিং হাইটস" চলচ্চিত্রের ইসাবেলা লিন্টন চরিত্র। দ্বিতীয় ছবিটিতে অভিনয়ের জন্য তিনি শ্রেষ্ঠ পার্শ্ব অভিনেত্রী বিভাগে একাডেমি পুরস্কারের মনোনয়ন লাভ করেন।
গাট্টু বাট্টু

গাট্টু বাট্টু হলো একটি ভারতীয় এনিমেশন টেলিভিশন ধারাবাহিক। এটি তুনজ এনিমেশন কর্তৃক প্রযোজিত এবং নিকোলিদিয়নে সম্প্রচারিত হয়। ১ মে ২০১৭ থেকে এটির সম্প্রচার শুরু হয়।
ভিশরামপুর শহরের দুই বন্ধু গাট্টু ও বাট্টু। বাট্টু সাধারণত বুদ্ধিমান এবং গাট্টু সাহসী, যে কিনা খলনায়কদের সাথে যুদ্ধ করে তাদেরকে হারিয়ে দেয়।
লক্ষ্মীপ্রসাদ দেবকোটা

লক্ষ্মীপ্রসাদ দেবকোটা (নেপালি: लक्ष्मीप्रसाद देवकोटा, ১২ নভেম্বর ১৯০৯ - ১৪ সেপ্টেম্বর ১৯৫৯, উচ্চারণ: লক্স্মী প্রসাদ দেবকোটা) একজন নেপালি কবি, নাট্যকার এবং ঔপন্যাসিক ছিলেন। নেপালী সাহিত্যে তিনি মহা কবি (আক্ষরিক অর্থে: महाकवि) এবং সোনালি হৃদয়ের কবি হিসাবে পরিচিত। দেবকোটা নেপাল ও নেপালি ভাষাতে সর্বশ্রেষ্ঠ কবি হিসাবেও পরিচিত। "মুনা মদন", "সুলোচনা", "কুঞ্জিনি", এবং "শকুন্তলা" তার জনপ্রিয় কয়েকটি গ্রন্থ।
দেবকোটার জন্ম ১২ নভেম্বর ১৯০৯ (১৯৬৬ কার্তিক ২৭ বিএস) লক্ষ্মী পুজার রাতে জন্মগ্রহণ করেন। তার পিতা তীল মাধব দেবকোটা এবং মাতা অমর রাজ্য লক্ষ্মী দেবী। তিনি কাঠমান্ডুর ঠাটুনাটিতে (বর্তমানে ধোবীধারা) জন্মগ্রহণ করেন। তার পিতা টিল মাধব সংস্কৃতে পণ্ডিত ছিলেন। সুতরাং, তিনি তার বাবার জিম্মাদারির অধীনে তার মৌলিক শিক্ষা অর্জন করেন। তিনি কাঠমান্ডুর দরবার উচ্চ বিদ্যালয়ে তার শিক্ষা শুরু করেন, যেখানে তিনি সংস্কৃত ব্যাকরণ এবং ইংরেজি উভয়ই অধ্যয়ন করেছিলেন। ১৭ বছর বয়সে পাটনা থেকে ম্যাট্রিকুলেশন পরীক্ষা শেষ করার পর, তিনি ত্রি-চন্দ্র কলেজথেকে আইনবিদ্যায় স্নাতকসহ এবং পাটনা বিশ্ববিদ্যালয় থেকে প্রাইভেট পরীক্ষার্থী হিসাবে কলাবিদ্যায় স্নাতক হন। পরিবারের আর্থিক অবস্থার কারণে তার স্নাতকোত্তর সম্পন্ন করার ইচ্ছা অসম্পূর্ণ থেকে যায়।
আইনজীবী হিসেবে স্নাতক হওয়ার এক দশক পরে, তিনি নেপাল ভাষানুবাদ পরিষদে (প্রকাশনা সেন্সর বোর্ড) কাজ শুরু করেন, যেখানে তিনি বিখ্যাত নাট্যকার বলকৃষ্ণ সামার সাথে দেখা করেন। একই সঙ্গে তিনি ত্রি-চন্দ্র কলেজ ও পদ্ম কন্যা কলেজে প্রভাষক হিসেবেও কাজ করেছেন।
দেবকোটার ছেলে পদ্ম দেবকোটাও একজন কবি ও লেখক এবং তিনি কাঠমান্ডুর ত্রিভুবন বিশ্ববিদ্যালয়ের ইংরেজি বিভাগের অধ্যাপক হিসেবে বহু বছর কাজ করেছেন।
১৯৩০ এর দশকের শেষের দিকে, দেবকোটা স্নায়বিক বৈকল্যে ভুগছিলেন, সম্ভবত তার বাবা-মা এবং তার দুই মাস বয়সী কন্যার মৃত্যুর কারণে। অবশেষে, ১৯৩৯ সালে, তাকে পাঁচ মাসের জন্য ভারতের রাঁচির মানসিক আশ্রয়ে ভর্তি করা হয়। তার জীবনের পরবর্তী সময়ে আর্থিক ঋণ এবং তার কন্যাদের বিবাহ এবং যৌতুকের অর্থায়নে অক্ষম হওয়ার কারণে জীবনে যন্ত্রণা বাড়ে। তিনি একবার তার স্ত্রীকে বলেছিলেন, "আজ রাতে আসুন আমরা সন্তানদেরকে সমাজ ও যুবকের পরিচর্যায় ফেলে যাই এবং শোবার সময় এই পৃথিবী ত্যাগ করি, হয় পটাশিয়াম সায়ানাইড বা মরফিন বা এই জাতীয় কিছু খেয়ে।"
ক্রিসমাস দ্বীপ জাতীয় পার্ক

ক্রিসমাস আইল্যান্ড জাতীয় উদ্যান হলো ক্রিসমাস আইল্যান্ডের বেশিরভাগ জায়গা জুড়ে বিস্তমত একটি জাতীয় উদ্যান। এটি ইন্দোনেশিয়ার দক্ষিণ-পশ্চিমে ভারত মহাসাগরে অবস্থিত একটি অস্ট্রেলিয়ার অংশ। এই পার্কটি বিভিন্ন জাতি প্রাণী ও উদ্ভিদের বাসস্থান, যার মধ্যে রয়েছে লাল কাঁকড়া, বার্ষিক গণনায় দেখা যায় প্রায় ১০০ মিলিয়ন কাঁকড়া ডিম পারার জন্য সমুদ্রে আসে। ক্রিসমাস দ্বীপটি বিপন্ন প্রজাতি অ্যাবট সামুদ্রিক হাস এবং ফ্রিগেট পাখির একমাত্র বাসস্থান, যা এটিকে বিজ্ঞানীদের কাছে আকর্ষণীয় করে তুলেছে। 
১৯৭০এর দশকে ক্রিসমাস দ্বীপের ফোনা ও ফ্লোরা থেকে ফসফেট উত্তরণের প্রভাব চিন্তার বিষয় হয়ে দাড়াঁয়। বিশেষ করে অ্যাবোট সামুদ্রিক হাসের আবাসের বিষয়টি নজরে ছিল, যেগুলো অস্তিত্ব হারাতে বসেছিল। ১৯৭৪সালে একটি সরকারি দল নিয়োগ দেয়া হয় যারা খনন ও অন্যান্য বাণিজ্যিক কাজের জন্য পরিবেশের উপর প্রভাবকে পর্যালোচনা করেন এবং দ্বীপ রক্ষার জন্য পদক্ষেপ গ্রহণ করেন।
ক্রিসমাস দ্বীপটি চুনাপথরের টিলায় পরিপূর্ণ যা কোরাল প্রাচীর নির্মিত। পার্কের সীমানা পানির স্তর থেকে ৫০ফুট নিচে। দ্বীপের ৭৩কিমি এর প্রায় ৪৬কিমি পার্কের তটরেখার মধ্যে। এখানে পানি ভর্তি ও শুকনো উভয় ধরনের গুহা রয়েছে।
ক্রিসমাস দ্বীপের দুটি রামসার কনভেনশন, ডেলস এবং হসনিস স্প্রিং, পার্কের মাঝে অবস্থিত।
দ্বীপের চারপাশের পানি এবং এর ভূমি খুবই উর্বর, পার্কটিতে বিভিন্ন স্থানিকতা জীববৈচত্র্য দেখা যায়।
এই দ্বীপটি প্রধানত লাল কাঁকড়ার সংখ্যার জন্য উল্লেখযোগ্য। তাদের উজ্জ্বল লাল রং ও ঘনত্ব আকাশ থেকেও দেখা সম্ভব। সর্বেশেষ, লাল কাঁকড়ার সংখ্যা ঝুঁকির মুখে রয়েছে হলুদ পিঁপড়ার আগমনের জন্য। এই পিঁপড়াগুলো হঠাৎ ১৯১৫সাল থেকে ১৯৩৪সালের মাঝে চলে আসে। এবং এর ঘনত্ব ক্রমেই বৃদ্ধি পেতে থাকে।
লাল কাঁকড়া যেখানে ক্রিসমাস দ্বীপের সবচেয়ে বেশি সংখ্যক কাঁকড়া সেখানে এটিতে রয়েছে বিশ্বের বেশি সংখ্যক নারকেল কাঁকড়া। Thereসেখানে সম্ভবত ১০লক্ষ নারকেল কাঁকড়া রয়েছে।
পার্কে ছয় ধরনের সরীসৃপ দেখতে পাওয়া যায়, যাদের মধ্যে পাঁচটি খুবই দুর্লব। এইগুলোর বেশিরভাগই কিছু সাম্প্রতিক বছরে হ্রাস পেয়ে গেছে।
পার্কে তিন প্রজাতির স্তন্যপায়ী প্রাণী রয়েছেঃ ক্রিসমাস দ্বীপের শ্রিউ, এটিকে ঝুঁকিপূর্ণ তালিকায় তুলে ধরা হয়েছে কারণ এটি হারিয়ে যাচ্ছে। কালো ইঁদুর ("Rattus rattus") এবং ঘর নেঙটি ইঁদুর ("Mus musculus") এখানে দেখা যায়। বিড়াল ও কুকুররাও খুবই সাধারণ যাদেরকে পার্কে সহজেই পাওয়া যায়।
এখানে ১০০ প্রজাতির পাখি রয়েছে, যাদের ১০টি স্থানীয়। বেশিরভাগ পাখিই অনিয়মিত (জীববিদ্যা), যেমন গ্রেট করমোর্যান্ট। অন্যান্য পাখি যেমন ফ্রিগেটবার্ড খুবই নিয়মিত। পাখির সংখ্যা হলুদ পিঁপড়ের জন্য ঝুঁকিতে আছে।
এই দ্বীপের গাছপালা প্রধানত অতিবৃষ্টি অরণ্য এর উদ্ভিদ। প্রায় ২০০ প্রজাতির সপুষ্পক উদ্ভিদ ক্রিসমাস দ্বীপে পাওয়া যায়। পার্কের উপকূলে কোন ম্যানগ্রোভ নেই। যাহোক, বিশেষ প্রজাতির ম্যানগ্রোভ উদ্ভিদ "বি. সেক্সাঙ্গুলা" সমুদ্র উচ্চতা থেকে ৫০মিটার উচুতে হসনিস ঝর্ণায় পাওয়া যায়।
পার্কটিকে ব্যবস্থাপনা করে জাতীয় পার্কের পরিচালক, যার কাজ হলো পার্কের প্রাকৃতিক অঞ্চল রক্ষা করা এবং পরিদর্শকদেরকে নিয়ন্ত্রণ করা। এটির নতুন ব্যবস্থাপনার পরিকল্পনা (২০০২) তে হলুদ পিঁপড়াকে সবচেয়ে বেশি মূল্যায়ন দেওয়া হয়েছে।
পার্ক প্রধানদের ১৭জন সদস্য রয়েছে, তারা দ্বীপের উত্তরাঞ্চলের অংশকে পর্যালোচনা করে। 
১) সুরক্ষিত এলাকা অস্ট্রেলিয়ার সরকার দ্বারা নিয়ন্ত্রিত।
চীন–উত্তর কোরিয়া সীমান্ত

চীন–উত্তর কোরিয়া সীমান্ত হচ্ছে গণপ্রজাতন্ত্রী চীন (পিআরসি) এবং গণতান্ত্রিক গণপ্রজাতন্ত্রী কোরিয়াকে (উত্তর কোরিয়া) পৃথককারী আন্তর্জাতিক সীমান্ত।
দুই দেশের মধ্যে সীমানা ১,৪২০ কিলোমিটার (৮৮০ মাইল) দীর্ঘ। পশ্চিম থেকে পূর্ব পর্যন্ত, আমনকগং, পাইকু পর্বতমালা এবং তুমেন নদী দেশ দুটিকে বিভক্ত করে।
চীনের লিয়াওনিং প্রদেশের আমনকগং বদ্বীপের তানতোং শহর হল সীমান্তের বৃহত্তম শহর। নদীর অন্য তীরে উত্তর কোরিয়ার উত্তর পিয়ংগান প্রদেশের সিনুইজু শহর অবস্থিত। দুটি শহর হলুদ সমুদ্রের কাছে সীমান্তের পশ্চিম প্রান্তে ইয়ালু নদীর বদ্বীপে অবস্থিত। শহর দুটি নদীর দুই তীরে একে অপরের মুখোমুখি গড়ে উঠেছে এবং এদের চীন-কোরিয়া বন্ধুত্ব সেতু দ্বারা সংযুক্ত করা হয়েছে।
ইউলুতে ২০৫টি দ্বীপ রয়েছে। উত্তর কোরিয়া ও চীনের মধ্যকার ১৯৬২ সালের সীমান্ত চুক্তির ফলে প্রতিটি দ্বীপে বসবাসকারী জাতিগত গোষ্ঠী অনুসারে দ্বীপগুলো বিভক্ত করা হয়েছে। উত্তর কোরিয়াতে ১২৭টি এবং চীনে ৭৮টি দ্বীপ রয়েছে। বিভাগের মানদণ্ডের কারণে, হাওয়ানগাম্প্পং আইল্যান্ডের মতো কিছু দ্বীপ উত্তর কোরিয়ার অন্তর্গত হলেও দ্বীপগুলো নদীটির চীনা পার্শ্বে রয়েছে। উভয় দেশের কাছে বদ্বীপসহ নদীতে নৌযান চালনার অধিকার আছে।
ইয়ালু নদীর উৎস হল পায়েকটু পর্বতের হাভেন হ্রদ, যা কোরিয় এবং মাঞ্চু জাতির মানুষের জন্মস্থান হিসেবে বিবেচিত হয়। এই হ্রদটি তুমেন নদীরও উৎস যা সীমান্তের পূর্ব অংশটি গঠন করে।
উত্তরপূর্ব চীন বিশেষ করে ইয়ানবিয়ান কোরিয়ান স্বায়ত্বশাসিত প্রাইফেকচারের মধ্যে উল্লেখযোগ্য সংখ্যক জাতিগত কোরিয় নাগরিক রয়েছে।
চীনের সাথে সীমান্তটি উত্তর কোরিয়ার কাছে "বহির্বিশ্বের জীবনরেখা" হিসাবে বর্ণনা করা হয়েছে। চীন ও উত্তর কোরিয়ার মধ্যে বেশিরভাগই বাণিজ্য ডান্ডং বন্দরের মধ্য দিয়ে সম্পন্ন হয়।
চীনা সেল ফোন পরিষেবাটি কোরিয়ান অঞ্চলের ১০ কিলোমিটার (৬ মাইল) পর্যন্ত বিস্তৃত বলে পরিচিত, যা সীমান্ত অঞ্চলে চীনা সেল ফোনগুলোর জন্য একটি কালো বাজার সৃষ্টির দিকে পরিচালিত করেছে। উত্তর কোরিয়াতে আন্তর্জাতিক কলগুলো কঠোরভাবে নিষিদ্ধ এবং লঙ্ঘনকারীরা এই ধরনের ফোনগুলো অর্জনের জন্য নিজেদেরকে যথেষ্ট বিপদে ফেলেছে।
ডান্ডংয়ের পর্যটকরা ইউলুয়ে নদীর উত্তর অংশে কোরিয়ার পার্শে এবং তার উপনদীগুলোর উপরে স্পিডবোটে চলাচল করতে পারে।
অনেক চীনা দম্পতির জন্য একটি সাধারণ বিবাহ দিবসে নৌকা ভাড়া করা, তাদের বিবাহ পরিধানের উপর, জীবন সুরক্ষাকারী পরিধান পড়ে এবং উত্তর কোরিয়ার সীমান্তে বিবাহের ফটোগুলো তোলা অন্তর্ভুক্ত।
ডান্ডংয়ের উত্তর কোরিয়ার অধিবাসীদের কেনাকাটার জন্য সবচেয়ে জনপ্রিয় জিনিসগুলোর মধ্যে মেমরি কার্ড এবং টেডি বিয়ার উল্লেখযোগ্য।
পাটোয়ারী

পাটোয়ারী শব্দের অর্থ হিসাব রক্ষক, অতি হিসাবী, কূটকৌশলী। সুলতানী ও মুঘল শাসন আমলে ভূমি রাজস্ব সংক্রান্ত কাগজ বা দলিল সংরক্ষণের দায়িত্বে নিয়োজিত সরকারি কর্মকর্তাকে পাটোয়ারী বলে । জমি চাষের নির্ভূল রেকর্ড, কৃষকের দখল করা সম্পত্তির পরিমাণ, শষ্যের ধরন এবং পরিশোধনীয় রাজস্ব ইত্যাদি যা সরকারের রাজস্ব প্রশাসনের জন্য অপরিহার্য, প্রভিতি বিবরন পাটোয়ারীদের বইএ বা রেজিস্টারে লিপিবদ্ধ থাকতো। আলাউদ্দীন খিলজি এ পদের প্রাতিষ্ঠানিক রুপ দিয়েছিলেন, শেরশাহ এবং আকবর এর রাজত্ব কালে এ পদটি প্রচলিত ছিল। সরকারের এই কর্মকর্তারা রাজস্ব সংক্রান্ত অন্যান্য কাগজপত্র ছাড়াও গ্রামের প্রত্যেক কৃষক কর্তৃক জমাকৃত অর্থের হিসাবও সংরক্ষণ করতেন। কর্নওয়ালিশ কোড এর অধীনে আসার কারণে পাটোয়ারী দফতর বিলুপ্ত হয়ে যায়। গ্রাম ও সমাজে পাটোয়ারীরা বেশ প্রভাবশালী ছিলেন। তখন থেকে পাটোয়ারী শব্দটি বংশ পদবী হিসেবে ব্যবহার করে আসছে বাঙ্গালী মুসলিম ও উত্তর পূর্ব ভারতের হিন্দুরা। অর্থাৎ সে সময় যারা সুলতান ও মুঘলদের হিসাব রক্ষক ছিল তাদের উত্তরপুরুষরা এখন পাটোয়ারী শব্দটি বংশ পদবী হিসেবে ব্যবহার করে বা করছেন।
সাঈদ আহমেদ

সাঈদ আহমেদ (; জন্ম: ১ অক্টোবর, ১৯৩৭) ব্রিটিশ ভারতের জলন্ধরে জন্মগ্রহণকারী সাবেক পাকিস্তানি আন্তর্জাতিক ক্রিকেটার ও অধিনায়ক। পাকিস্তান ক্রিকেট দলের অন্যতম সদস্য ছিলেন। ১৯৫৮ থেকে ১৯৭২ সময়কালে পাকিস্তানের পক্ষে আন্তর্জাতিক ক্রিকেটে অংশগ্রহণ করেছেন তিনি।
ঘরোয়া প্রথম-শ্রেণীর পাকিস্তানি ক্রিকেটে করাচি দলের প্রতিনিধিত্ব করেছেন। দলে তিনি মূলতঃ ডানহাতি মাঝারিসারির ব্যাটসম্যান হিসেবে খেলতেন। এছাড়াও ডানহাতে অফ ব্রেক বোলিং করতেন তিনি।
লাহোরের ইসলামিয়া কলেজে পড়াশোনা করেছেন তিনি। এছাড়াও, ইউনুস আহমেদের ভ্রাতা তিনি।
সমগ্র খেলোয়াড়ী জীবনে ৪১ টেস্টে অংশগ্রহণের সুযোগ পেয়েছেন সাঈদ আহমেদ। ১৭ জানুয়ারি, ১৯৫৮ তারিখে ব্রিজটাউনে স্বাগতিক ওয়েস্ট ইন্ডিজের বিপক্ষে টেস্ট অভিষেক ঘটে সাঈদ আহমেদের। দ্বিতীয় ইনিংসে ৬৫ রানের মূল্যবান ইনিংস খেলেন তিনি। ঐ ইনিংসে হানিফ মোহাম্মদের গড়া অবিস্মরণীয় ৩৩৭ রানের ইনিংসের এক পর্যায়ে জুটি গড়েছিলেন। ঐ সিরিজে তিনি ৫০৮ রান তুলেন। ১৯৬৮-৬৯ মৌসুমে তিন টেস্টের ড্র হওয়া সিরিজে দলের অধিনায়কের দায়িত্বে ছিলেন।
অস্ট্রেলিয়ার বিপক্ষে সিরিজের তৃতীয় টেস্টে পিঠের আঘাতে খেলায় অংশগ্রহণ করতে না চাইলে বিতর্কিতভাবে তার খেলোয়াড়ী জীবনের সমাপ্তি ঘটে। এর আগের টেস্টে ডেনিস লিলি’র সাথে সংঘর্ষ হয় ও পাকিস্তান কর্তৃপক্ষ তার আঘাত সম্পর্কে অবগত ছিল। ফলশ্রুতিতে তারা দলীয় শৃঙ্খলা ভঙ্গের কারণে তাকে বাড়ীতে পাঠিয়ে দেয়।
সমগ্র খেলোয়াড়ী জীবনে পাঁচটি শতক হাঁকিয়েছেন তিনি। তন্মধ্যে তিনটি ইনিংস দেড় শতাধিক রানের ছিল। মাত্র ২০ ইনিংসে ১০০০ রানের মাইলফলক স্পর্শের মাধ্যমে দ্রুততম সময়ে প্রথম পাকিস্তানি খেলোয়াড়ের মর্যাদা পান সাঈদ আহমেদ।
কালমিকিয়া

কালমিকিয়া প্রজাতন্ত্র (; , "Haľmg Tañğç" ) রাশিয়ার একটি কেন্দ্রশাসিত অঞ্চল ও প্রজাতন্ত্র). ২০১০ সালের রুশ আদমশুমারি অনুযায়ী প্রজাতন্ত্রটির জনসংখ্যা ২,৮৯,৪৮১। প্রজাতন্ত্রটির রাজধানী শহরের নাম এলিস্তা। কালমিকিয়া প্রজাতন্ত্রটি রাশিয়ার ইউরোপীয় অংশের দক্ষিণ-পশ্চিমভাগে অবস্থিত। এর উত্তরে ও উত্তর-পশ্চিমে ভোলগোগ্রাদ ওবলাস্ত, উত্তর ও পূর্বে আসত্রাখান ওবলাস্ত, দক্ষিণে দাগেস্তান, দক্ষিণ-পশ্চিমে স্তাভরোপোল ক্রাই এবং পশ্চিমে রোস্তভ ওবলাস্ত। প্রজাতন্ত্রের দক্ষিণ-পূর্ব সীমান্তে কাস্পিয়ান সাগর অবস্থিত।
কালমিকিয়া একটি বিশেষ কারণে উল্লেখযোগ্য। এটি এশিয়ার বাইরে ও ইউরোপের মধ্যে একমাত্র অঞ্চল যেখানে বৌদ্ধধর্ম সবচেয়ে বেশি প্রচলিত ধর্ম। এখানকার সংখ্যাগরিষ্ঠ জনগণই বৌদ্ধ ধর্মাবলম্বী।
রাজধানী এলিস্তায় সম্প্রতি ৩৩তম বিশ্ব দাবা অলিম্পিয়াড প্রতিযোগিতাটি অনুষ্ঠিত হয়।
হেনিয়ো

হেনিয়ো (হান্‌গেউল্: 해녀; বুৎপত্তিগত অর্থ "সমুদ্র নারী") কোরিয়ার জেজু দ্বীপে স্বাধীনভাবে কর্মরত নারী ডাইভার। হেনিয়ো নারীরা একইসাথে জেজু দ্বীপে প্রচলিত অর্ধ-মাতৃতান্ত্রিক পরিবারের প্রতিনিধিত্ব করে।
জেজুতে ডাইভিংয়ের ঐতিহ্য প্রায় খ্রিস্টপূর্ব ৪৩৪ থেকে প্রাপ্ত। মূলত ডাইভিং শুধুমাত্র পুরুষদের পেশা থাকলেও; হাতেগোণা কিছু নারী তখন তাদের স্বামীদের সাথে এই পেশায় জড়িত হয়। ঐতিহাসিকভাবে ১৭শ শতকের আগে কোনো নারী ডাইভারের অস্তিত্ব পাওয়া যায় না। ১৭শ শতকের একটি জেজু দ্বীপের ভূগোল নিয়ে রচিত রচনায় প্রথম নারী ডাইভারের কথা বর্ণনা করা হয়। এতে "জামনিয়ো" উল্লেখ আছে যার শাব্দিক অর্থ "ডাইভিং করে এমন নারী"।
১৮শ শতকে সাধারণভাবেই নারী ডাইভাররা হেনিয়ো নামে পরিচিতি লাভ করে এবং এই সময়ে নারী ডাইভারের সংখ্যা পুরুষ ডাইভার সংখ্যা ছাড়িয়ে যায়। এই সংখ্যা প্রাবল্যতার পেছনে একাধিক ব্যাখ্যা প্রচলিত রয়েছে। উদাহরণস্বরূপ এক ব্যাখায় দাবী করা হয়, ১৭শ শতকে বহুলসংখ্যক পুরুষ, সাগরে যুদ্ধ অথবা গভীর সমুদ্রে মাছ ধরতে গিয়ে দুর্ঘটনায় পড়ে। অপর একটি ব্যাখ্যায় বলা হয়, নারী দেহের সাবকিউট্যানস ফ্যাটের হার পুরুষ দেহের তুলনায় বেশি। তাই সমুদ্রের ঠাণ্ডা পানিতে নারীরা পুরুষদের তুলনায় বেশি মানিয়ে নিতে পারে। ১৮শ শতকের কিছু সরকারি কাগজে লক্ষণীয় যে, এই সময়ে সাধারণ মানুষের উপর অপ্রত্যাশিতভাবে খাদ্য হিসেবে গ্রহণযোগ্য শুকনো সামুদ্রিক অ্যাবালোনের জন্য কর আরোপ করা হয়। ফলে অনেক সন্তাসম্ভবা নারীকেও ঠান্ডা পানিতে অর্থোপার্জনের জন্য ডাইভ দিতে হতো।
যে কারণেই হোক না কেন, দ্রুতই সমুদ্রে ডাইভিং নারী প্রধান পেশা হয়ে পড়ে এবং অনেক হেনিয়ো তাদের পরিবারের পুরুষদের হটিয়ে নিজেরাই প্রধান কর্মী হিসেবে কাজ শুরু করে। বিশেষ করে ১৯১০ সালে কোরিয়া জাপানের অধিকারে চলে যাবার পর হেনিয়ো পেশা তুমুল জনপ্রিয়তা পায়। এর আগ অব্দি চোসন আমলে হেনিয়োরা সমুদ্র থেকে যা তুলে আনতো তার বেশিরভাগ অংশ সরকারকে দিতে হতো। জাপানীরা এই নিয়ম রদ করে এবং হেনিয়োরা সমুদ্র থেকে তুলে আনা শিকার বাজারে বিক্রি করে অর্থোপার্জন করতে শুরু করে। এছাড়াও জাপান ও কোরিয়ার ব্যবসায়ীরা হেনিয়োদের বিভিন্ন চুক্তি ভাড়া করতো। ফলে তাদের আর্থিক অবস্থার উন্নতি ঘটতে থাকে। ইয়নপিয়ং-রি, ইনছনের কাছাকাছি একটি দ্বীপের অনেক হেনিয়ো কাজ করতো। গড়পড়তা একজন হেনিয়োর বেতনেই গোটা পরিবারের ৪০ থেকে ৪৮ শতাংশ ব্যয়ভার চালানো যেতো। ১৯৬০ সালের রিপোর্ট অনুযায়ী, জেজু দ্বীপের মোট মৎস সংক্রান্ত আর্থিক লেনদেনের অন্তত ৬০ শতাংশ হেনিয়োদের ফসল এবং ৪০ শতাংশ হেনিয়োর স্বামী বেকার ছিল।
উইলি কুয়েইফ

উইলিয়াম জর্জ উইলি কুয়েইফ (; জন্ম: ১৭ মার্চ, ১৮৭২ - মৃত্যু: ১৩ অক্টোবর, ১৯৫১) পূর্ব সাসেক্সের নিউহ্যাভেন এলাকায় জন্মগ্রহণকারী বিখ্যাত ইংরেজ আন্তর্জাতিক ক্রিকেট তারকা ছিলেন। ইংল্যান্ড ক্রিকেট দলের অন্যতম সদস্য ছিলেন তিনি। ১৮৯৯ থেকে ১৯০২ সময়কালে ইংল্যান্ডের পক্ষে আন্তর্জাতিক ক্রিকেটে অংশগ্রহণ করেছেন। ঘরোয়া প্রথম-শ্রেণীর ইংরেজ কাউন্টি ক্রিকেটে সাসেক্স ও ওয়ারউইকশায়ারের প্রতিনিধিত্ব করেছেন। দলে তিনি মূলতঃ অল-রাউন্ডার হিসেবে খেলতেন। ডানহাতে ব্যাটিংয়ের পাশাপাশি লেগ ব্রেক বোলিংয়ে দক্ষতা প্রদর্শন করেছেন উইলি কুয়েইফ।
নির্ভরযোগ্য ও দৃঢ়প্রত্যয়ী ডানহাতি ব্যাটসম্যান হিসেবে শক্ত প্রতিরোধ গড়ে তুলতেন। সাসেক্সের পক্ষে একটি খেলায় অংশগ্রহণ করেন। এরপর জ্যেষ্ঠ ভ্রাতা ওয়াল্টার কুয়েইফের সাথে ১৮৯৪ সালে ওয়ারউইকশায়ারে চলে যান। অভিষেক খেলাতেই সেঞ্চুরি করেন তিনি। এর ৩৫ বছর পর ৫৬ বছর বয়সে ১৯২৮ সালে কাউন্টি দলটির পক্ষে সর্বশেষ খেলায় আরও একটি করেন। এ সময়কালে ছত্রিশ হাজারেরও অধিক রান তুলেন ও আরও ৭০টি সেঞ্চুরি করেছিলেন তিনি। লেগ ব্রেক বোলিং করে নয় শতাধিক উইকেট লাভ করেন। খেলোয়াড়ী জীবনের শুরুতে তার বোলিং সন্দেহজনক ছিল। ২৫ মৌসুমে সহস্রাধিক রান তুলেন। শীর্ষস্থানীয় ব্যাটসম্যান হিসেবে ১৯১১ সালে প্রথমবারের মতো ওয়ারউইকশায়ারকে কাউন্টি চ্যাম্পিয়নশীপের শিরোপা বিজয়ে নেতৃত্ব দেন। সমগ্র খেলোয়াড়ী জীবনে ৩৬,০১২ রান সংগ্রহ করেন। এরফলে সর্বকালের সেরা রান সংগ্রহকারীদের তালিকায় তিনি ৩৬তম স্থানে রয়েছেন।
ঘরোয়া ক্রিকেটে অসামান্য ক্রীড়াশৈলী প্রদর্শনের স্বীকৃতিস্বরূপ ১৯০২ সালে উইজডেন কর্তৃক অন্যতম বর্ষসেরা ক্রিকেটারের সম্মাননায় ভূষিত হন উইলি কুয়েইফ।
সমগ্র খেলোয়াড়ী জীবনে মাত্র সাত টেস্টে অংশগ্রহণের সুযোগ পেয়েছেন উইলি কুয়েইফ। ১৮৯৯ সালে অস্ট্রেলিয়ার বিপক্ষে প্রথম দুই টেস্টে অংশ নেন। ২৯ জুন, ১৮৯৯ তারিখে টেস্ট ক্রিকেটে অভিষেক ঘটে উইলি কুয়েইফের। এরপর ১৯০১-০২ মৌসুমে আর্চি ম্যাকলারেনের নেতৃত্বে ইংরেজ দল অস্ট্রেলিয়া গমন করে। ঐ অ্যাশেজ সিরিজের পাঁচ টেস্টের সবকটিতে অংশগ্রহণ ছিল তার। তবে, এ সফরে খুব কমই সফলতা পেয়েছেন। কেবলমাত্র অ্যাডিলেডে অনুষ্ঠিত সিরিজের তৃতীয় টেস্টে ৬৮ ও ৪৪ রান করতে পেরেছিলেন।
ডব্লিউ. জি. গ্রেসের নেতৃত্বাধীন লন্ডন কাউন্টির পক্ষেও অংশ নিয়েছেন তিনি। ১৯১২-১৩ মৌসুমে দক্ষিণ আফ্রিকান ঘরোয়া ক্রিকেটে গ্রিকুয়াল্যান্ড ওয়েস্টের পক্ষে খেলেছেন।
সমগ্র খেলোয়াড়ী জীবনে উইলি কুয়েইফকে ডব্লিউ. জি. কুয়েইফ নামে ডাকা হতো। ১৯৫২ সালে উইজডেন কর্তৃপক্ষ তার স্মরণীকায় উইলিয়াম জর্জ কুয়েইফ নামে উল্লেখ করে। মূলতঃ তার ভাইয়ের নাম থেকে পৃথক রাখতেই মধ্যনাম তুলে ধরা হয়।
উইলি কুয়েইফ স্বীয় সন্তান বার্নার্ড কুয়েইফের সাথে বাইশটি প্রথম-শ্রেণীর খেলায় একযোগে অংশ নিয়েছেন। ১৯২২ সালে ডার্বিতে একবার ডার্বিশায়ারের বিপক্ষে বিলি বেস্টউইক ও রবার্ট বেস্টউইক পিতা-পুত্রের মুখোমুখি হয়েছিলেন। ঐ একই খেলায় স্মার্ট ভ্রাতৃদ্বয় - জ্যাক স্মার্ট ও সিরিল স্মার্ট ওয়ারউইকশায়ারের পক্ষে খেলেছেন।
খেলোয়াড়ী জীবন থেকে অবসর গ্রহণের পর তিনি ক্রিকেট ব্যাট নির্মাণকারী প্রতিষ্ঠান গঠন করেন। ১৩ অক্টোবর, ১৯৫১ তারিখে ৭৯ বছর বয়সে বার্মিংহামের এজবাস্টনে উইলি কুয়েইফের দেহাবসান ঘটে।
গিতি পশেই

গিতি পশেই () (১৩ জুন ১৯৪০ – ৭ মে ১৯৯৫) ছিলেন ইরানি গায়িকা, সুরকার এবং অভিনেত্রী। মূল পাহ্লাভিতে তার নাম, "গীতি" বলতে "বিশ্ব" বোঝায়। গিতি ১৯৬০ এবং ১৯৭০-এর দশকের শেষদিকে ইরানি পপ সঙ্গীতশিল্পীদের মধ্যে সবচেয়ে জনপ্রিয় ছিলেন।
গিতি পশেই ১৩ জুন ১৯৪০ সালে ইরানের তেহরানে জন্মগ্রহণ করেন। পিতামহ জাফর মনসুরির, যিনি কবি ও সুরকার হিসেবে পরিচিত ছিলেন, কাছ থেকে উত্তরাধিকারসূত্রে সঙ্গীতের প্রতি গিতির আবেগ প্রসন্ন হয়। প্রারম্ভিক জীবনে ফারমারজ পেভার, মেহেদি ফরো এবং মাহমুদ করিমির মতো সঙ্গীতজ্ঞদের মাস্টার-ক্লাসে অংশ নেয়ার সুযোগ ঘটেছিল। তিনি মার্কিন যুক্তরাষ্ট্রের নিউ ইয়র্কে নিউ ইয়র্ক সিটি কলেজে স্থাপত্য বিষয়ে ডিপ্লোমা অর্জন করেন। এছাড়াও অর্কেস্ট্রেশন ও সাদৃশ্য বিষয়ে অধ্যয়ন ও স্নাতক ডিগ্রী অর্জন করেছিলেন এবং পরবর্তীতে সুরকার হিসেবে কর্মজীবন শুরু করেছিলেন।
১৯৬০-এর দশকের শেষদিকে, গোয়েতে রেডিও এবং টেলিভিশনে গান গাওয়ার মাধ্যমে আনুষ্ঠানিক কর্মজীবন শুরু করেন। সেময়ের জনপ্রিয় গানগুলো "মাই নাইট ইজ নাইট", "ডেল বেলোস", "গোল-ই মেরিয়াম" এবং "আই হ্যা হিয়ার সাহেব"। "গোল-ই মেরিয়াম" (মারিয়া ফুল) গানের মাধ্যমে তিনি পরিচিতি লাভ করেন।
১৯৭৮ সালে তার স্বামী মাসুদ কিমিয়া পরিচালিত "সাফার সাং" ("পাথরের যাত্রা") চলচ্চিত্রে ফাতেমা চরিত্রে কাজ করার মাধ্যমে তিনি অভিনয়ে অভিষেক ঘটান, কিন্তু তারপরে তিনি আর অভিনয় করেন নি। পরবর্তীতে বিপ্লবের পর, "ব্লেড আয়ন্ড সিল্ক" (১৯৮৬), "থিগ ও আবরিশাম" (১৯৮৭), "সর্ব" (১৯৮৯), "দ্য স্নেক ফাং" (১৯৮৯), "গুরুহবান" ("সার্জেন্ট", ১৯৯১) চলচ্চিত্রে সুরকার হিসেবে কাজ করেছেন।
১৯৭৯ সালে, ইসলামি বিপ্লবের ফলে তার সঙ্গীতজ্ঞ কর্মজীবনের সমাপ্তি ঘটে। সে সময়ে ইরানে জনসম্মুখে মহিলাদের গান গাওয়া নিষিদ্ধ ছিল। পরে ১৯৭৯ সালে বিপ্লবের পর তিনি ইরানি চলচ্চিত্রের জন্য অনেক সাউন্ডট্র্যাক রচনা করেছিলেন। একজন সুরকার হিসেবে, তিনি বেশিরভাগ সময় তার স্বামীর মাসুদ কিমিয়ার সাথে কাজ করেছেন।
১৯৮০-এর দশকের শেষ দিকে, ১৯৮৯ সালে তিনি জার্মানির হামবুর্গে চলে যান, যেখানে তিনি কিছুকাল ওয়েস্টার্ন চার্চ এবং বারোক সঙ্গীত নিয়ে গবেষণা করেন।
১৯৬২ সালে গিতি ইরানি চলচ্চিত্র পরিচালক, মাসুদ কিমিয়াকে বিয়ে করেন। ১৯৯১ সালে মাসুদ কিমিয়ার সঙ্গে তার বিবাহবিচ্ছেদ ঘটে। এই দম্পতির একমাত্র পুত্র পুলাদ কিমিয়াই ১৯৮০ সালের ১৪ জুলাই জন্মগ্রহণ করে, যিনি একজন পিয়ানোবাদক হিসেবে পরিচিত।
১৯৯৭ সালের ৭ মে, স্তন ক্যান্সারের কারণে ৫৪ বছর বযসে তিনি তেহরানে মারা যান। ইরানের বেহেশত-ই জাহরা সমাধি স্থানে গিতিকে সমাধিস্থ করা হয়। তার গান এবং রচনা এখনও ইরানের বাইরে জনপ্রিয়।
অ্যালেক্স মইর

আলেকজান্ডার ম্যাকেঞ্জি মইর (; জন্ম: ১৭ জুলাই, ১৯১৯—মৃত্যু: ১৭ জুন, ২০০০) ওতাগোর ডুনেডিনে জন্মগ্রহণকারী নিউজিল্যান্ডীয় আন্তর্জাতিক ক্রিকেটার ছিলেন। নিউজিল্যান্ড ক্রিকেট দলের অন্যতম সদস্য ছিলেন তিনি। ১৯৫১ থেকে ১৯৫৯ সময়কালে নিউজিল্যান্ড দলের পক্ষে আন্তর্জাতিক ক্রিকেটে অংশগ্রহণ করেছেন।
ঘরোয়া প্রথম-শ্রেণীর নিউজিল্যান্ডীয় ক্রিকেটে ওতাগো ভোল্টসের প্রতিনিধিত্ব করেছেন। দলে তিনি মূলতঃ লেগ স্পিনার হিসেবে খেলতেন। এছাড়াও নিচেরসারিতে ডানহাতে ব্যাটিং করতেন অ্যালেক্স মইর।
৩০ বছর বয়সে প্রথম-শ্রেণীর ক্রিকেটে ওতাগোর পক্ষে অভিষেক ঘটে তার। ১৯৪৯-৫০ মৌসুম থেকে ১৯৬১-৬২ মৌসুম পর্যন্ত ওতাগোর প্রতিনিধিত্ব করেছেন। প্রথম-শ্রেণীর ক্রিকেটে দলটির পক্ষে ৫৪টি খেলায় অংশগ্রহণের সুযোগ হয় তার। এ সময়ে ২১.০১ গড়ে ২৮২ উইকেট পেয়েছিলেন অ্যালেক্স মইর।
১৯৫৩-৫৪ মৌসুমে নিউ প্লাইমাউথে ওতাগোর সদস্যরূপে সেন্ট্রাল ডিস্ট্রিক্টসের বিপক্ষে অনুষ্ঠিত খেলায় ২০৩ রান খরচায় ১৫ উইকেট দখল করে সবিশেষ কৃতিত্বের পরিচয় দেন।
১৯৫১ সালে সফরকারী ইংল্যান্ড দলের বিপক্ষে টেস্ট ক্রিকেটে অভিষেক ঘটে অ্যালেক্স মইরের। ক্রাইস্টচার্চে অনুষ্ঠিত সিরিজের প্রথম টেস্টের প্রথম ইনিংসে ছয় উইকেট পেয়েছিলেন তিনি।
দুইজন বোলারের একজন হিসেবে এক টেস্টের উভয় ইনিংসে বোলিং করার কীর্তিগাঁথা রচনা করেছেন। ২৮ মার্চ, ১৯৫১ তারিখে ওয়েলিংটন টেস্টের চতুর্থ দিন চাবিরতির আগে-পাছে এ ঘটনার সাথে জড়িত হয়ে পড়েন। অপর ঘটনাটি ১৯২১ সালে ওয়ারউইক আর্মস্ট্রং ক্রিকেটের আইনভঙ্গ করে নিজেকে জড়িয়ে ফেলেন।
১৭ জুন, ২০০০ তারিখে ৮১ বছর বয়সে ওতাগোর ডুনেডিনে অ্যালেক্স মইরের দেহাবসান ঘটে।
আব্দুল আহাদ মোহমান্দ

আব্দুল আহাদ মোহমান্দ (জন্ম: ১ জানুয়ারি ১৯৫৯) আফগান বিমান বাহিনীর একজন সাবেক পাইলট ও মহাকাশে যাওয়া প্রথম আফগান এবং চতুর্থ মুসলিম। ১৯৯৮ সালে তিনি সুয়েজ টিএম-৬ মিশনের একজন সদস্য ছিলেন এবং মির মহাকাশ স্টেশনে আন্তঃমহাকাশ গবেবষণা নভোচারী হিসেবে ৯ দিন অতিবাহিত করেন। সুলতান বিন সালমান আল সৌদ, মোহাম্মাদ ফারিস ও মূসা ম্যানারভের পর মহাকাশে যাওয়া চতুর্থ মুসলিম তিনি। সুয়েজ টিএম-৬ মিশনের সময় আব্দুল আহাদই ছিলেন প্রথম নভোচারী যিনি আফগানিস্তানে একটি কল করার সময় পশতু ভাষা ব্যবহার করেন। এছাড়া মহাকাশে পবিত্র কুরআন নিয়ে যাওয়া প্রথম নভোচারীও তিনি।
মোহমান্দ জন্মগ্রহণ করেন ১৯৫৯ সালে আফগানিস্তানের গজনি প্রদেশের শারদায়। তিনি পশতুন গোষ্ঠীর মোহমান্দ উপজাতির অন্তর্ভুক্ত ছিলেন। মোহমান্দ পলিটেকনিক্যাল ইউনিভার্সিটি অব কাবুল এবং পরে এয়ার ফোর্স একাডেমি থেকে স্নাতক হন। তিনি আফগান বিমান বাহিনীতে নিযুক্ত ছিলেন এবং পরে সোভিয়েত ইউনিয়ন থেকে একজন পাইলট ও পেশাদার নভোচারী হিসেবে প্রশিক্ষণ গ্রহণ করেন।
কমান্ডার ভ্লাদিমির লেইখভ ও ফ্লাইট ইন্জিনিয়ার ভ্যালেরি পোলেইকভের সাথে সুয়েজ টিএম-৬ মিশনের তিন সদস্যের দলে মোহমান্দও ছিলেন। সুয়েজ টিএম-৬ ১৯৮৮ সালের ২৯ আগস্ট স্থানীয় সময় ০৪:২৩ জিএমটি সময়ে উত্‍ক্ষেপন করা হয়। মিশনে মোহমান্দের অন্তর্ভুক্তি সোভিয়েত-আফগান যুদ্ধের সময় অনেকটাই অর্থবহ ছিল।
মির স্পেস স্টেশনে ৯ দিন অবস্থানকালে মোহমান্দ তার দেশের ছবি তোলেন এবং অ্যাস্ট্রোফিজিক্যাল ও বায়োলজিক্যাল এক্সপেরিমেন্টে অংশগ্রহণ করেন। এছাড়াও তিনি আফগানিস্তানের রাষ্ট্রপতি মুহাম্মদ নজিবউল্লাহার সাথে কথা বলেন ও মিশনে তার সঙ্গীদের জন্য আফগান চা তৈরী করেন।
লেইখভ ও মোহমান্দ সুয়েজ টিএম-৫ এর মাধ্যমে পৃথিবীতে ফিরে আসেন। মির স্টেশনে যান্ত্রিক ত্রুটির কারণে সুয়েজ টিএম-৫ এর ৬ সেপ্টেম্বরের পূর্বনির্ধারিত অবতরণ বিলম্বিত হয়। রেডিও মস্কো জানায় লেইখভ ও মোহমান্দ নিরাপদে আছেন ও মিশন কন্ট্রোলের সাথে সংযুক্ত রয়েছেন। তাদের আলাপচারিতার একটি রেকর্ড প্রকাশ করা হয় যেখানে তাদের হাসতে শোনা যায়। একদিন পর ০০:৫০ জিএমটি সময়ে সুয়েজ টিএম-৫ সফলভাবে অবতরন করে।
১৯৮৮ সালের ৭ সেপ্টেম্বর মোহমান্দকে হিরো অব সোভিয়েত ইউনিয়ন উপাধি প্রদান করা হয়।
মিশনের সময় মোহমান্দের মা তার ছেলের নিরাপত্তা নিয়ে ভীষণভাবে চিন্তিত ছিলেন। আফগান রাষ্ট্রপতি মোহমান্দের মাকে তার কার্যালয়ে ডেকে পাঠান এবং ছেলের সাথে অডিও ও ভিডিও মাধ্যমে কথা বলার ব্যবস্থা করে দেন, যেখানে তারা পশতু ভাষায় কথা বলেন। আর এভাবে মহাকাশে উচ্চারিত হওয়া পঞ্চম ভাষা হিসেবে পশতু স্থান করে নেয়।
আফগানিস্তান থেকে সোভিয়েত সেনা প্রত্যাহারের পর ১৯৯২ সালে মোহমান্দ জার্মানিতে চলে যাওয়ার সিদ্ধান্ত নেন এবং সেখানে বসবাসের আবেদন জানান। পরে ২০০৩ সালে তিনি জার্মান নাগরিকত্ব লাভ করেন।
ভুটান এয়ারলাইন্স

তাশি এয়ার প্রাইভেট লিমিটেড বা ভুটান এয়ারলাইনস ভুটানের প্রথম বেসরকারি বিমান পরিবহন সংস্থা। ২০১৩ সালের অক্টোবর মাসের ১৩ তারিখে প্রথম আন্তর্জাতিক ফ্লাইটে ভারত থেকে থাইল্যান্ড যাত্রার মাধ্যমে সেবা দান শুরু করেন ভুটান এয়ারলাইন্স। ২০১২ সালের জুন পর্যন্ত বিমানের দায়িত্ব পালন করেন জাকার এবং ট্র্যাশিগাং শহর ভুটান থেকে, বিলম্বিত যাত্রা বৃদ্ধির কারণে আর্থিক ক্ষতির পূরণের জন্য ভুটান সরকারের সঙ্গে একটি চুক্তির মাধ্যমে ভুটান এয়ারলাইনে একটি পূর্ণ সময়সূচী শুরু হয়েছে।
ভুটান এয়ারলাইন্স তাশি বিমান হিসেবে পরিচিত ২০১১ সালের ৪ ডিসেম্বর এই এয়ারলাইন্স চালু হয়। ভুটান এয়ারলাইন্স তাশি গ্রুপের একটি সহযোগী প্রতিষ্ঠা। বাথ্যালাঠ্যাং থেকে ওয়ানফুলা ফ্লাইটের মাধ্যমে ২০১১ সালের ১৮ ডিসেম্বর ভুটান এয়ারলাইন শুরু করেন। মাত্র ছয় মাস পরে ভুটানের সরকার ভুটান এয়ারলাইন্সের অনুমতি স্থগিত করে তখন ভুটান এয়ারলাইন্স অভ্যন্তরীণএয়ার ফ্লাইট পরিচালনা করে। ২০১৩ সালের অক্টোবর মাসের ১৩ তারিখে প্রথম আন্তর্জাতিক ফ্লাইটে ভারত থেকে থাইল্যান্ড যাত্রার মাধ্যমে পুনরায় সেবা দান শুরু করে ভুটান এয়ারলাইন্স। ভুটান এয়ারলাইন্সের প্রধান প্রয়োজনীয়তা ছিল কলকাতা থেকে পারো এবং পারো থেকে কলকাতায় এক যাত্রায় গমন করতে পারে যেহেতু এই রাস্তার ভেতরে আর কোন অবকাঠামোগত কোন সুযোগ সুবিধা ছিল না, ছিল না নতুন করে তেল নেয়ার ব্যবস্থা। তাই দ্বিতীয় বার পুনরায় অনুমতি পাওয়ার পার পারো থেকে ভারত ফ্লাইট শুরু করে।
ভুটান এয়ারলাইন্সের প্রধান কার্যালয় তাশি মলের বিপরীত তাজ তাশি হোটেল থিম্ফু শহরে অবস্থিত। এটি এছাড়াও আছে রয়েছে পারো বরাবর অফিস, এয়ারপোর্ট অফিস। প্রধান কার্যালয় ভুটান, কলকাতা, ভারত ও ব্যাংকক, থাইল্যান্ড এয়ারলাইনসে অবস্থিত। এই অফিস গুলোর প্রতিনিধিত্ব করে ঈশ্বর অভিজ্ঞতা কম্পানি লিমিটেড (জিএসএ) (জেনারেল সেলস এজেন্ট থাইল্যান্ড)। অন্যান্য অফিসগুলো কাঠমান্ডু, নেপাল ও মালয়েশিয়ায়অবস্থিত।
ভুটান এয়ারলাইন্স বর্তমানে ভারতের সাথে সবচেয়ে বেশি কাজ করে যাচ্ছে। শুরু থেকে দুর্গাপুর কাজী নজরুল ইসলাম বিমানবন্দরে অবতীর্ণ করলেও ২০১৬ সালে জানুয়ারি মাসে ভারতের প্রধানমন্ত্রী নরেন্দ্র মোদী চুক্তি স্বাক্ষরিত করায় বর্তমানে তাশি এয়ার এবং বিএপিএল দুর্গাপুরের সাথে ফ্লাইট হচ্ছে। এছাড়াও রয়েছে ঢাকা, সিঙ্গাপুর, দুবাই এবং হংকংয়ের সাথে নিয়মিত ফ্লাইট হচ্ছে।
ভুটান এয়ারলাইনস বহর নিম্নলিখিত বিমান নিয়ে গঠিত (২০১৬ সালের আগস্ট মাসের হিসাব অনুসারে):
শফিকুর রহমান (রাজনীতিবিদ)

শফিকুর রহমান একজন বাংলাদেশী চিকিৎসক, রাজনীতিবিদ ও বাংলাদেশ জামায়াতে ইসলামীর বর্তমান আমীর। তিনি ২০১৬ সালের অক্টোবর থেকে ২০১৯ সালের নভেম্বর পর্যন্ত বাংলাদেশ জামায়াতে ইসলামীর সেক্রেটারি জেনারেল হিসেবে দায়িত্ব পালন করেছেন। ২০১৯ সালের ১২ নভেম্বর তিনি বাংলাদেশ জামায়াতে ইসলামীর আমীর নির্বাচিত হয়ে ২০২২ সালের অক্টোবর পর্যন্ত দায়িত্ব পালন করেন। একই বছরের ২৭ অক্টোবর তিনি ২০২৩-২০২৫ কার্যকালের জন্য পুনরায় বাংলাদেশ জামায়াতে ইসলামীর আমীর নির্বাচিত হন।
ডা. শফিকুর রহমান ১৯৫৮ সালের ৩১ অক্টোবরে বর্তমান বাংলাদেশের মৌলভীবাজার জেলার কুলাউড়া উপজেলার ভাটেরা ইউনিয়নে জন্মগ্রহণ করেন। তার পিতার নাম মো. আবরু মিয়া ও মাতার নাম খাতিবুন নেছা। চার ভাই-বোনের মধ্যে তিনি তৃতীয়। শফিকুর রহমান ১৯৭৪ সালে স্থানীয় বরমচাল উচ্চ বিদ্যালয় থেকে এসএসসি পাশের পর ১৯৭৬ সালে সিলেটের এমসি কলেজ থেকে এইচএসসি পাশ করেন। ১৯৮৩ সালে সিলেট মেডিকেল কলেজ থেকে এমবিবিএস ডিগ্রি অর্জন করেন।
শফিকুর রহমান ছাত্রাবস্থায় ১৯৭৩ সালে জাসদ ছাত্রলীগের মাধ্যমে তার ছাত্ররাজনীতি শুরু করেন। পরে, ১৯৭৭ সালে বাংলাদেশ ইসলামী ছাত্রশিবিরে যোগদান করেন। সিলেট মেডিকেলে অধ্যয়নরত অবস্থায় তিনি প্রথমে উক্ত মেডিকেলের শিবিরের সভাপতি ও পরবর্তিতে সিলেট শাখার সভাপতি হন। ১৯৮৪ সালে মূল দল জামায়াতে ইসলামীতে যোগদান করে তিনি সিলেটের আমীর হিসেবে দায়িত্ব পালন করেন। ২০১০ সালে কেন্দ্রীয় সহকারী সেক্রেটারী জেনারেল হিসেবে কেন্দ্রীয় পর্যায়ে দায়িত্ব গ্রহণের পর ২০১১ সালের ১৯ সেপ্টেম্বর প্রথমে ভারপ্রাপ্ত সেক্রেটারী জেনারেল এবং পরবর্তীতে ২০১৬ সালে সেক্রেটারী জেনারেল হিসেবে দায়িত্ব নেন। একাদশ জাতীয় সংসদ নির্বাচনে তিনি ঢাকা-১৫ আসনে জাতীয় ঐক্যফ্রন্ট জোটে থেকে অংশগ্রহণ করেছিলেন। তিনি ২০১৯ সালের ১২ নভেম্বর আমির নির্বাচিত হয়ে অদ্যাবধি দায়িত্ব পালন করছেন।
শফিকুর রহমান ৫ই জানুয়ারি ১৯৮৫ সালে আমেনা বেগমের সাথে বিবাহ বন্ধনে আবদ্ধ হন। আমেনা বেগম অষ্টম জাতীয় সংসদের সংরক্ষিত আসনের সংসদ সদস্য হিসেবে দায়িত্ব পালন করেন। এই দম্পতির দুই মেয়ে এবং এক ছেলে রয়েছে।
তিনি রাজনৈতিক সেবা সেবামূলক কার্যক্রমের পাশাপাশি ব্যক্তিগতভাবে বিভিন্ন ধরনের সেবা মূলক প্রতিষ্ঠান প্রতিষ্ঠা, পরিচালনা ও আর্থিক সহায়তা করে আসছেন। এর মধ্যে উল্লেখযোগ্য হলো তার নিজ জেলায় প্রতিষ্ঠিত সিলেট উইমেন্স মেডিকেল কলেজ।
হোয়াসং বন্দী শিবির

হোয়াসং বন্দী শিবির (Chosŏn'gŭl: 화성 제16호 관리소) উত্তর কোরিয়ার রাজনৈতিক বন্দীদের জন্য নির্মিত একটি বন্দী শিবির। সরকারিভাবে এর নাম গোয়ান-লি-সো (পেনাল- লেবার কলোনী) নং ১৬।
বন্দী শিবিরটি উত্তর কোরিয়ার উত্তর হামগিয়ং প্রদেশের হোয়াসং অঞ্চলে অবস্থিত। হোয়াসং নদীর তীর ঘেঁষে গড়ে ওঠা এই শিবির পর্বতাবেষ্টিত। বন্দী শিবিরটির পশ্চিমে আছে সুউচ্চ মানতাপসান বা মানতাপ পর্বত, যার উচ্চতা । উত্তর ও পশ্চিম কিনারা ঘেঁষে ওরাংছন নদীর মালভূমি। হোয়াসং প্রধান সড়ক থেকে ৮ কিলোমিটার দূরত্বে বন্দি শিবিরটির প্রধান গেট হোয়াসং নদীর ডান দিকে অবস্থিত। এই বন্দী শিবিরটি দেশটির মানচিত্রে উপলব্ধ্য নয়। কিন্তু কৃত্রিম উপগ্রহ থেকে সংগ্রহীত ছবিতে এই বন্দি শিবিরের প্রবেশদ্বার এবং ওয়াচটাওয়ার শনাক্ত করা যায়।
হোয়াসং বন্দী শিবিরের যেসকল আজীবন কারাভোগের দণ্ডপ্রাপ্ত বন্দীদের মুক্তি পাওয়ার কোনো আশা নেই, তাদেরকেই রাখা হয়। এর আয়তন প্রায় এবং এটি উত্তর কোরিয়ার সর্ববৃহত জেল বন্দী শিবির। ভুহোয়া-রি (Chosŏn'gŭl: 부화리), প্রধান প্রবেশদ্বার থেকে উত্তরে হোয়াসং বন্দী শিবিরের প্রধান কার্যালয়। ধারণা করা হয় প্রায় ২০ হাজার বন্দী এই বন্দী শিবিরে আটক আছে। তাদেরকে "বিপ্লব বিরোধী এবং দল বিরোধী" এই দুই ভাগে ভাগ করা হয়েছে। বিভিন্ন রাষ্ট্রবিরোধী অপরাধের দায়ে এই আসামীরা সাজাপ্রাপ্ত। অপরাধের মাঝে রয়েছে কিম জং ইলের বিরোধীতা। অনেক বন্দীই শুধুমাত্র সন্দেহজনক অপরাধীর আত্মীয় হওয়ার দরুণ "সহযোগিতামূলক কর্মকাণ্ড"-এর সাথে সম্পৃক্ত থাকার সন্দেহে শাস্তিপ্রাপ্ত। ধারণা করা হয়, এই বন্দী শিবিরটি ১৯৯০সালে প্রতিষ্ঠিত।
কৃত্রিম উপগ্রহের ছবি পরীক্ষা করে ২০১৩ সালের অক্টোবরে অ্যামনেস্টি ইন্টারন্যাশনাল এই বন্দী শিবিরের কলোবর বাড়ানো হয়েছে বলে রিপোর্ট করে। ২০০৮ সালের পর বন্দী শিবিরটিতে বেশ কিছু নতুন বন্দীদের জন্য তৈরি গ্রাম ও ঘরবাড়ির ছবিই দেখা গিয়েছে। এছাড়াও নতুন প্রশাসনিক কার্যালয় ভববনও নতুন ছবিতে লক্ষ করা গেছে। ধারণা করা হয়, কিছু নতুন বন্দীকে হোরিয়ং বন্দী শিবির থেকে হোয়াসং-এ স্থানান্তরিত হয়েছে।
হোয়াসং বন্দী শিবির সম্পর্কিত খুব একটা তথ্য পাওয়া যায় না। বিশেষ করে, এই বন্দী শিবিরটি উচ্চ পর্যায়ের নিরাপত্তা সংরক্ষণ ব্যবস্থা দ্বারা নিয়ন্ত্রিত ও পর্যবেক্ষিত। একজন অজ্ঞাত অল্প বয়সী ছেলে দাবী করেছিল, ১৩ বছর বয়সেই পরিবারের অন্য সবার সাথে তাকে এই বন্দী শিবিরে পাঠানো হয়। এখানে সে তার বাবাকে মারধর এবং নিরাপত্তা রক্ষী অফিসারদের দ্বারা মাকে ধর্ষিত হতে দেখেছে। কাছাকাছি অঞ্চলের গ্রামবাসীরাও বিভিন্ন সময় এই বন্দী শিবির সম্পর্কিত ভয়াবহ কাহিনী শুনেছে যদিঅ তারা কখনোই এই বন্দী শিবিরের প্রবেশের সুযোগ পায়নি।
নিরাপত্তা রক্ষী লি অ্যামনেস্টি ইন্টারন্যাশনালের সাথে এক সাক্ষাতকারে এই বন্দী শিবিরের বন্দীদের উপর করা নির্যাতনের চিত্র বর্ণনা করেন। তিনি স্বচক্ষে কাঠের লাঠি দিয়ে পিটিয়ে বন্দী হত্যার দৃশ্য দেখার কথা বলেন। এছাড়াও, নিরাপত্তা রক্ষীদের উচ্চ পর্যস্ত কর্মকর্তাদের পর নিম্ন পদস্থ কর্মকর্তারা ক্রমানুশারে বন্দী নারীদের ধর্ষণ করে বলে তিনি দাবী করেন।
ইয়াঙ্গুন চক্ররেল

ইয়াঙ্গুন চক্ররেল বা ইয়াঙ্গুন সার্কুলার রেলওয়ে ( ) হল একটি স্থানীয় কম্যুটার রেল ব্যবস্থা, যা ইয়াঙ্গুন মহানগর অঞ্চলে কাজ করে। মায়ানমার রেলওয়ে দ্বারা পরিচালিত ৩৯টি স্টেশনসহ ৪৫.৯ কিলোমিটার (২৮.৫ মাইল) দীর্ঘ চক্ররেল ব্যবস্থাটি শহরটির উপ-শহর এবং শহরতলির সঙ্গে সংযুক্ত করে। ২০০৮-২০১০ সালের মধ্যে রেলওয়েতে প্রায় ২০০টি কোচ ছিল। এই সময়ে রেল ব্যবস্থাটি দ্বারা প্রতিদিন ২০টি ট্রেন পরিষেবা চালু ছিল এবং প্রতিদিন ১,০০,০০০ থেকে ১,৫০,০০০টি টিকেট বিক্রি হতো। এই চক্র পথটি সম্পূর্ণ করতে প্রায় তিন ঘণ্টা সময় লাগে, এটি ইয়ঙ্গনের সাধারণ মানুষের জীবন যাত্রা দেখার একটি সহজ মাধ্যম। চক্ররেল ব্যবস্থাটি ইয়াঙ্গুনের সবচেয়ে সস্তা (বাসের পাশাপাশি) একটি পরিবহন ব্যবস্থা এবং এটি কম আয়ের যাত্রীদের দ্বারা ব্যাপকভাবে ব্যবহৃত হয়।
রেল পরিষেবা ভোর ৩:৪৫ থেকে রাত ১০:১৫ পর্যন্ত পাওয়া যায়। ২০১১ সালে ১৫ মাইল দূরত্বের রেল পরিষেবার টিকেটের খরচ ছিল দুইশত কয়ট (~ ১৮ মার্কিন সেন্ট) এবং ১৫ মাইলের বেশি দূরত্বের রেল পরিষেবার জন্য খরচ ছিল চারশত কয়ট (~৩৭ মার্কিন সেন্ট)। নতুন মুদ্রা (২০১২ সালে চালু) ব্যবস্থায় দীর্ঘ দূরত্বের টিকিটের মূল্য ধার্য্য করা হয়েছে ২০০ কয়ট (~২০ মার্কিন সেন্ট)।
ইয়াঙ্গুন চক্ররেল ব্রিটিশ ঔপনিবেশিক সময়ে ব্রিটিশদের দ্বারা নির্মিত হয়েছিল। দুটি ট্র্যাক বিশিষ্ট রেলপথটি ১৯৪৫ সালে নির্মিত হয়েছিল।
জুলাই ২০১১ সালে রেল পরিবহন মন্ত্রণালয় ঘোষণা করেছিল ইয়াঙ্গুন চক্ররেল বেসরকারিকরণের উদ্দেশ্যে কারণ সরকারের দ্বারা পরিচালিত ব্যবস্থাটি আর্থিক ক্ষতির মধ্য দিয়ে পরিচালিত হচ্ছিল। রেল ব্যবস্থাটি পরিচালনার জন্য মাসিক খরচ প্রায় ২৬০ মিলিয়ন কয়ট (৩,২৫,০০০ মার্কিন ডলার) এবং মাসিক আয় মাত্র ৪২ মিলিয়ন কয়ট (মার্কিন $ ৫২,৫০০)। রেল ব্যবস্থাটি মন্ত্রণালয়ের ভর্তুকির কারণে টিকেটের মূল্য কম রাখা হয়েছে।
২০১২ সালের ডিসেম্বর মাসে "জাপান ইন্টারন্যাশনাল কোঅপারেশন এজেন্সি" বৃহত্তর ইয়াঙ্গুন অঞ্চলের গণপরিবহন বিষয়ক মহা পরিকল্পনার উন্নয়নের জন্য "ইয়াঙ্গুন সিটি ডেভেলপমেন্ট কমিটির" সাথে সহযোগিতা শুরু করে। ২০১৫ সালে শীততাপ-নিয়ন্ত্রিত কোচগুলো সামান্য উচ্চ মূলের টিকিট খরচে চালু করা হয়েছিল, তবে এটি দীর্ঘদিন স্থায়ী হয় নি এবং ২০১৬ সালের মধ্যে শীততাপ-নিয়ন্ত্রিত কোচ আর উপলব্ধ ছিল না।
ইয়াঙ্গুন শহরের বিভিন্ন অংশকে সংযুক্তকারী চক্ররেলটিতে মোট ৩৯টি স্টেশন রয়েছে।
জামি

নূরুদ্দীন আব্দুর রহমান জামি (ফার্সি ও আরবি: نور الدین عبد الرحمن جامی), যিনি মৌলবি নূরুদ্দীন আব্দুর রহমান বা আব্দুর রহমান মুহাম্মদ দাস্তি বা সাধারণত জামি বা তুর্কি ভাষায় মোল্লা জামি নামে পরিচিত, (৭ নভেম্বর ১৪১৪ - ৯ নভেম্বর ১৪৯২) ছিলেন একজন ফার্সি কবি। তিনি রহস্যধর্মী সুফি সাহিত্যের পণ্ডিত ও লেখক হিসেবে অবদানের জন্য সর্বাধিক পরিচিত। তার সবচেয়ে বিখ্যাত কাব্যসমূহ হল "হাফত আওরং", "তোহফা আল-আহরার", "লায়লী-মজনু", "ফাতিহা আল-শাবাব", "লাওয়াই", "আল-দুররা আল ফাকিরা"।
জামি ১৪১৪ সালের ৭ নভেম্বর খোরাসানের জামে (বর্তমান ঘোর প্রদেশ, আফগানিস্তান) জন্মগ্রহণ করেন। তার জন্মের পূর্ব তার পিতা নিজাম আল-দীন আহমাদ বি. শামস আল-দীন মুহাম্মদ ইস্ফাহান জেলার দস্ত থেকে সেখানে আসেন। জামির জন্মের কয়েক বছর পরে তাদের পরিবার হেরাতে চলে যান এবং সেখানে নিজামিয়া বিশ্ববিদ্যালয়ে গণিত, ফার্সি সাহিত্য, প্রাকৃতিক বিজ্ঞান, আরবি ভাষা, যুক্তি এবং ইসলামি দর্শন বিষয়ে অধ্যয়ন করেন।
তিনি মুসলিম বিশ্বের সবচেয়ে গুরুত্বপূর্ণ বিজ্ঞান শিক্ষা কেন্দ্র সমরখন্দে যান এবং তার শিক্ষা সম্পন্ন করেন। তিনি একটি তীর্থে অবস্থান করেন, যেখানে তার খ্যাতি বৃদ্ধি পায় এবং পারস্যে তার গুরুত্ব বেড়ে যায়। জামির ভাই মওলান মোহাম্মদ একজন পণ্ডিত ব্যক্তি এবং সঙ্গীত সাধক ছিলেন। তার মৃত্যুতে জামি একটি শোকসঙ্গীত রচনা করেন। জামির চার পুত্র জন্মগ্রহণ করেছিল, তন্মধ্যে তিনজন প্রথম বছর অতিক্রান্ত হওয়ার পূর্বেই মৃত্যুবরণ করে। জীবিত একমাত্র পুত্র ছিলেন জিয়াউল-দীন ইউসেফ। জামি এই পুত্রের জন্য তার "বাহারেস্তান" লিখেছিলেন।
জামি ১৪৫৩ সালে সুফি শায়খ হিসেবে তার কর্মজীবন শুরু করেন। তিনি সুফি পথের উপর একাধিক পাঠের ব্যাখ্যা প্রদান করেন। তিনি সুফিদের দুই শ্রেণিতে ভাগ করেন। জামি তার অত্যধিক ধর্মনিষ্ঠা ও রহস্যের জন্য পরিচিত। তিনি বাল্যকালে খাজা মোহাম্মদ পার্সা যখন তাদের শহরে আসেন তখন তার আশীর্বাদ পাওয়ার পর সুফিবাদের আগ্রহী হয়ে ওঠেন। সেখান থেকে স্বপ্নে তিনি সাদ-আল দীন কাসগারির নির্দেশ প্রাপ্ত হন ও তার সঙ্গী হন। জামি কাসাগারির অনুসারী হন এবং তিনি কাসাগারির নাতনীকে বিবাহ করে তার সাথে আত্মীয়তার সম্পর্ক গড়ে তোলেন। তিনি স্রষ্টার প্রতি অনুগত ছিলেন এবং স্রষ্টার সান্নিধ্য লাভের জন্য তিনি ইহজীবন ত্যাগ করতেও ইচ্ছাপোষণ করতেন। ফলে তিনি সামাজিক রীতি-নীতি পালনে উদাসীন ছিলেন।
জামি হেরাতে তিমুরি রাজসভায় দোভাষী ও সংবাদদাতার দায়িত্ব পালন করতেন। তার কবিতায় পারস্য সংস্কৃতি প্রতিফলন ঘটেছে এবং ইসলামি প্রাচ্য, মধ্য এশিয়া ও ভারত উপমহাদেশে তার জনপ্রিয় হয়ে ওঠে। তার কবিতায় জনসংস্কৃতির কিছু ধারণা প্রতিফলিত হয়, যা তার কাজে সুফিবাদ ও সুফিবাদের বাইরের ধারণাকে উপজীব্য করে তোলে। তিনি শুধু তার কবিতার জন্যই নন, তার ধর্মতাত্ত্বিক কাজ ও সাংস্কৃতিক কাজের জন্য পরিচিত ছিলেন। তার কাজগুলো সমরখন্দ থেক ইস্তানবুল ও পারস্যের খায়রাবাদ, এমনকি মুঘল সাম্রাজ্যের বিভিন্ন বিদ্যালয়ে পড়ানো হত। শতাব্দীর ধরে জামি তার কবিতা ও ব্যাপক জ্ঞানের জন্য প্রসিদ্ধ ছিলেন। গত শতাব্দীর শেষার্ধ্ব থেকে ইসলামি ও পারস্য শিক্ষার গবেষণার অভাবে তাকে এবং তার কাজসমূহ উপেক্ষিত ও বিস্মৃত হয়ে যাচ্ছে।
কোকোস (কিলিং) দ্বীপপুঞ্জ

কোকোস দ্বীপপুঞ্জ অস্ট্রেলীয় বাহ্যিক সীমানার মধ্যে ভারত মহাসাগর সমন্বয়ে গঠিত একটি ছোট দ্বীপমালা। অস্ট্রেলিয়া ও শ্রীলঙ্কা এবং কাছাকাছি ইন্দোনেশীয় দ্বীপ সুমাত্রার প্রায় মাঝপথে এই দ্বীপটি অবস্থিত। এই দ্বীপটি দক্ষিণ-পূর্ব এশিয়া এবং দক্ষিণ গোলার্ধের মধ্যবর্তী একটি অংশ। ১৯৫৫ সালে সরকারি সীমানার এই দ্বীপের দুইটি নামকরণ করা হয়েছিল; যা হলো কোকোস দ্বীপপুঞ্জ বা কিলিং দ্বীপ।
কোকোস দ্বীপপুঞ্জ ১৬২২ সালে আবিস্কৃত হয় এবং কিলিং দ্বীপ ১৭০৩ সালে খোঁজ পাওয়া যায়, পরবর্তীতে ১৮০৫ সালে কোকোস দ্বীপপুঞ্জ এবং কিলিং দ্বীপ মিলিত হয়ে ১৯ শতকে একটি যৌথ দ্বীপ রাষ্ট্র গঠন করে, তার নামকরণ করা হয় "কোকোস–কিলিং দ্বীপ"। "কোকোস দ্বীপে" প্রচুর পরিমাণ নারকেল গাছ জন্মে থাকে এবং ১৯৫৫ সালে সরকারিভাবে কোকোস দ্বীপপুঞ্জ নামকরণ করা হয়।
১৬০৯ সালে এই দ্বীপমালা আবিষ্কৃত হয়েছিল। ব্রিটিশ ইস্ট ইন্ডিয়া কোম্পানি তৎকালীন অধিনায়ক উইলিয়াম কিলিং সর্বপ্রথম এই দ্বীপের সন্ধান করেছিলেন।
কোকোস দ্বীপপুঞ্জে জনসংখ্যা প্রায় ৬০০ জন। সেখানে একটি ছোট এবং ক্রমবর্ধমান পর্যটন শিল্পের জল-ভিত্তিক বা প্রকৃতি কার্যক্রমের উপর দৃষ্টি নিবদ্ধ করা হয়। ২০১৬ সালে একটি সৈকত দ্বীপের নামে নামকরণ করা হয় সেরা সৈকত।
স্থানীয়রা ছোট ছোট বাগান এবং মাছ ধরার অবদানে তারা খাদ্য সরবরাহ করে থাকে কিন্তু অধিকাংশ খাদ্য এবং অন্যান্য প্রয়োজনীয় দ্রব্য অস্ট্রেলিয়া বা অন্য অঞ্চল থেকে আমদানি করা হয়।
কোকোস দ্বীপপুঞ্জ সমবায় সমিতি লিমিটেড নির্মাণ শ্রমিক, মাল খালাসের ভাড়া ও কর্মী অপারেশন, পর্যটন বিভাগে অন্যদের নিয়োগ দিয়ে থাকে। ২০১১ সালের গননার অনুসারে, এই দ্বীপপুঞ্জে বেকারত্বের হার ৬.৭%। 
কোকোস দ্বীপপুঞ্জে ওয়েস্টার্ন অস্ট্রেলিয়া উপগ্রহের মাধ্যমে ডিজিটাল টিভি চ্যানেল সম্প্রচার করা হয় 
কোকোস দ্বীপপুঞ্জে একটি স্কুল দ্বীপমালা, কোকোস দ্বীপপুঞ্জ জেলা উচ্চ বিদ্যালয়, পশ্চিম দ্বীপ ক্যাম্পাস উপর অবস্থিত, এখানে কিন্ডারগার্টেন থেকে ১০ম শ্রেণী পর্যন্ত শিক্ষা প্রদান করা হয়ে থাকে এবং অন্যান্য হোম দ্বীপ কিন্ডারগার্টেনে প্রথম থেকে ৬ষ্ঠ শ্রেণী পর্যন্ত শিক্ষা প্রদান করা হয়ে থাকে। এই স্কুলগুলো পশ্চিম অস্ট্রেলিয়ার ডিপার্টমেন্ট অব এডুকেশন (সিআইডিএইচএস)-এর নিতিমালা অনুসরণ করে শিক্ষা প্রদান করে থাকে। স্কুলগুলোতে কোকাস, মালয় এবং ইংরেজি ভাষার সাহায্যে কনিষ্ঠ কিন্ডারগার্টেন শিশুদের প্রাক-প্রাথমিক ও প্রাথমিক শিক্ষা প্রদান করা হয়।
স্বর্গপক্ষী ফুল

স্বর্গপক্ষী ফুল বা স্ট্রেলিৎজিয়া হল একটি উদ্ভিদের গণ, যাতে পাঁচটি বহুবর্ষজীবী প্রজাতি রয়েছে। এই গাছগুলো দক্ষিণ আফ্রিকার স্থানীয় উদ্ভিদ এবং Strelitziaceae পরিবারভুক্ত। এই গণের সাধারণ নাম হলো স্বর্গপক্ষী ফুল, কারণ এর ফুলগুলোর আকৃতি স্বর্গপক্ষীর মতো দেখায়। দক্ষিণ আফ্রিকায় একে সাধারণত ক্রেন ফুল (Crane flower) বলা হয়।
এই গণের মধ্যে S. nicolai এবং S. reginae — এই দুই প্রজাতি প্রায়ই গৃহসজ্জার উদ্ভিদ হিসেবে চাষ করা হয়।
স্বর্গপক্ষী ফুল হলো লস অ্যাঞ্জেলেস শহরের ফুলচিহ্ন, এবং এটি দক্ষিণ আফ্রিকার ৫০-সেন্ট মুদ্রার পেছন দিকেও চিত্রিত রয়েছে।
এটি কলাজাতীয় কন্দজ উদ্ভিদ, চিরসবুজ, পাতার বোঁটার কোল থেকে মঞ্জরি বেরোয়, তাতে ক্রমান্বয়ে ফুল ফোটে।
এই ফুল দক্ষিণ আফ্রিকা এবং ইংল্যান্ডের বিভিন্ন অঞ্চলে দেখতে পাওয়া যায় ৷ এই ফুল নানা ধরনের হয়, যার মধ্যে সবচেয়ে বড়ো এস নিকোলাই ৷ ১০ মিটার লম্বা হয় এই এস নিকোলাই। এর ফুল হয় সাদা ও নীল রঙের, দেখতে খুব রাজসিক। অন্যান্য প্রজাতিগুলো সাধারণত ২.০ থেকে ৩.৫ মিটার (৬ ফুট ৭ ইঞ্চি থেকে ১১ ফুট ৬ ইঞ্চি) পর্যন্ত বড় হয়। 
এই গাছের পাতা অনেক বড় হয়—৩০ থেকে ২০০ সেন্টিমিটার (১ ফুট থেকে ৬ ফুট ৭ ইঞ্চি) লম্বা এবং ১০ থেকে ৮০ সেন্টিমিটার (৩.৯ ইঞ্চি থেকে ২ ফুট ৭.৫ ইঞ্চি) চওড়া। দেখতে অনেকটা কলাগাছের পাতার মতো, তবে কাণ্ড বা পেটিওল (পাতার ডাঁটা) তুলনামূলকভাবে দীর্ঘ এবং পাতাগুলো দুই সারিতে এমনভাবে থাকে যে পুরো পাতার গুচ্ছটি এক ধরনের পাখার মতো চিরসবুজ মুকুট তৈরি করে।
গাঢ় ও মোটা একধরনের খোলস (spathe) থেকে ফুলগুলো গজায়, যা সাধারণত অনুভূমিক (আড়াআড়ি) দিক থেকে বের হয়। সাধারণত মৌটুসি জাতীয় পাখিরাই এ ফুলের পরাগায়ন করে। চাষের জন্য নাতিশীতোষ্ণ আবহাওয়াই সর্বোত্তম। 
স্বর্গপক্ষী ফুলের উদ্ভিদ সাধারণত মৌটুসি এবং নীলমুখী হানিইটার (blue-faced honeyeater) দ্বারা পরাগিত হয়। এই পাখিগুলি যখন ফুলের স্প্যাথ (spathe) বা খোলা অংশে বসে মধু পান করে, তখন তাদের ওজনের চাপে সেই স্প্যাথ খুলে যায় এবং পাখির পায়ে পরাগ লাগিয়ে দেয়। এরপর পাখিটি অন্য ফুলে গেলে সেই পরাগ স্থানান্তরিত হয়। এটি একমাত্র উদ্ভিদ গণ (genus) যার পরাগায়ন পাখির পা-এর মাধ্যমে হয়, এমনটি মনে করা হয়।
তবে এই গাছে স্বাভাবিক কীটপতঙ্গ দ্বারা পরাগায়নের ব্যবস্থা নেই। সানবার্ড না থাকলে এই গাছের সফল বীজ গঠনের জন্য সাধারণত মানুষের হাতে পরাগায়ন করাতে হয়।
স্বর্গপক্ষী ফুলের মোট পাঁচটি প্রজাতিকে স্বীকৃত বলে গণ্য করা হয়। যদিও গবেষণায় দেখা গেছে যে, "S. juncea" আসলে "S. reginae-"এর ভেতরেই জিনগতভাবে পড়ে, অর্থাৎ এটি হয়তো নতুন একটি প্রজাতিতে পরিণত হওয়ার পথে একটি জেনেটিক রূপান্তর।
টেলিভিশন বার্তাকক্ষ

টেলিভিশন বার্তাকক্ষ হল টেলিভিশন সংবাদ সম্পাদনার কেন্দ্রস্থল। একাধিক বিভাগের সমন্বয়ে বার্তাকক্ষ গঠিত। এরমধ্যে উল্লেখযোগ্য - জাতীয় বিভাগ, আন্তর্জাতিক বিভাগ, ক্রীড়া বিভাগ, ব্যবসায় বিভাগ, বিনোদন বিভাগ, ইত্যাদি। এছাড়াও প্রতিষ্ঠান ভেদে বিভাগের রকমফের হয়ে থাকে।
সবগুলো বিভাগ বা ডেস্ক নিয়ন্ত্রণ করা হয় কেন্দ্রীয় বিভাগ বা অ্যাসাইনমেন্ট বিভাগ থেকে। এক বা একাধিক ভারপ্রাপ্ত ব্যক্তি কেন্দ্রীয় বিভাগ পরিচালনা করে থাকেন। মূল নির্দেশনা দিয়ে থাকেন বার্তা প্রধান, সাধারণত বার্তা প্রধানই বার্তাকক্ষের সবগুলো বিভাগের প্রধান নিয়ন্ত্রকের ভূমিকায় থাকেন। অনেক টেলিভিশনে সম্পাদকীয় প্রধানের পদ রাখা হয়। বার্তা সম্পাদনার জন্য একাধিক বার্তা সম্পাদক থাকেন। জ্যেষ্ঠতার ক্রমানুসারে- বার্তা প্রধান, প্রধান বার্তা সম্পাদক, জ্যেষ্ঠ বার্তা সম্পাদক, বার্তা সম্পাদক, সহযোগী বার্তা সম্পাদক, সহকারী বার্তা সম্পাদক, জ্যেষ্ঠ বার্তাকক্ষ সম্পাদক, বার্তাকক্ষ সম্পাদক ও শিক্ষানবীশ বার্তাকক্ষ সম্পাদক। এই হলো বার্তাকক্ষে থাকা বিভিন্ন বিভাগ ও জনবলের পদানুক্রম। এরা অভ্যন্তরীণ জনবল হিসেবে কর্মরত থাকে।
মাঠ পর্যায়ে বিভিন্ন তথ্য/সংবাদ/অনুসন্ধানীমুলক প্রতিবেদন ও তথ্য সংগ্রহের কাজটি করে থাকেন রিপোর্টার বা প্রতিবেদকগণ। ভারপ্রাপ্ত ব্যক্তি প্রধান প্রতিবেদকের দায়িত্ব পালন করে থাকেন। জ্যেষ্ঠতার ক্রমানুসারে পদবীগুলো হল- প্রধান প্রতিবেদক, বিশেষ প্রতিনিধি, জ্যেষ্ঠ প্রতিবেদক, প্রতিবেদক ও শিক্ষানবীশ প্রতিবেদক। জেলা পর্যায়ে কর্মরত সকল জেলা প্রতিনিধিরা বার্তাকক্ষের নির্দেশনা অনুযায়ী তাদের দায়িত্ব পালন করে থাকেন।